title: Duster Bennett

text: Bennett syntyi Keski-Walesin Powysin Welshpoolissa. 1960-luvun lopulla hän vaikutti Kingston-upon-Thamesin ja Guildfordin taidekoulujen musiikkipiireissä. Hänen ohjelmistoonsa kuului sekä omia sävellyksiä että Jimmy Reedin tyylisiä blues-standardeja. Muiden brittiläisten blues-muusikoiden tapaan hän sai vaikutteita yhdysvaltalaisilta bluesin pioneereilta, kuten Blind Willie Johnson, Sonny Boy Williamson, Sonny Terry, Blind Boy Fuller, Slim Harpo, Juke Boy Bonner ja Magic Sam.


title: Duster Bennett

text: Soittokumppaneina olivat usein Peter Green ja Top Topham. 1960-luvun alkupuolella hän toimi sessiomuusikkona soittaen huuliharppua. Vuosien 1968 ja 1970 välillä hän oli soittolistalla John Peelin radio-ohjelmassa "Top Gear", teki kiertueita ja lopulta liittyi John Mayallin Bluesbreakers-yhtyeeseen sekä sen jäsenenä että sooloesiintyjänä, kun Mayall oli kiertueella Yhdysvalloissa vuonna 1970. 1970-luvulla Bennett siirtyi lähemmäs suuren yleisön musiikkimakua.


title: Duster Bennett

text: Hän pääsi parempiin tuotanto-olosuhteisiin Mickie Mostin RAK-levymerkille. Vuonna 1974 julkaistu single "Comin' Home" / "Pretty Little Thing" (RAK 177) oli erään arvion mukaan jopa vuoden parhaita singlejä. Bennett oli kehittynyt laulajana Rod Stewartin suuntaan ja tämän Bennettin itsensä tekemän hitaan blues-balladin sovitus on huippuluokkaa. Sovittaja on Pip Williams ja tuottaja Phil Wainman, joka oli tunnettu Sweetin yhteydestä.


title: Duster Bennett

text: Bennettin musiikki oli country bluesia ja satunnaisesti gospelia, mutta hänen viimeinen albuminsa "Fingertips" (1975) poikkeaa aikaisemmista levyistä ja siinä on vaikutteita soulista ja funkista. Bennett levytti kolme albumia ja joukon singlejä Blue Horizon -levymerkille. "Bright Lights" levytettiin konsertissa Gin Mill Clubilla. Bennettin kappaleesta "Jumping at Shadows" tekivät myöhemmin cover-versiot Fleetwood Mac ja vuonna 1992 Gary Moore albumillaan "After Hours". Yritykset saada laajempi yleisö Mickie Mostin avustuksella eivät onnistuneet. Vuosiin hänestä ei levyillä kuultu juuri muuta kuin live- ja kotiäänityksiä Indigo-levymerkillä. Viimein vuonna 2005 julkaistiin "Complete Blue Horizon Sessions".


title: Duster Bennett

text: Esiinnyttyään Stokessa Memphis Slimin kanssa Bennett oli aamuyöllä 26. maaliskuuta 1976 ajamassa kotiinsa Ford Transit -merkkisellä pakettiautolla Warwickshiressä, kun hän ilmeisesti nukahti rattiin. Tämän seurauksena Transit törmäsi kuorma-autoon ja Bennett sai surmansa. Hän oli kolarin sattuessa vain kahden mailin päässä Tamworthin kodistaan. Hän oli kuollessaan 29-vuotias, ja häneltä jäi vaimo ja kolme lasta.


title: Duster Bennett

text: Duster oli vähän aikaisemmin palannut laajalta kiertuematkalta Australiasta, ja sitä ennen hän oli kiertänyt Yhdysvalloissa Bad Companyn kanssa. Hänen oli tarkoitus mennä Alvin Leen studioon huhtikuussa 1976 viimeistelläkseen uuden albuminsa. Äänityksiä oli jo tehty 18 kuukauden aikana.


title: Duster Bennett

text: Suru-uutisen kuultuaan useat tunnetut artistit olivat lupautuneet hyväntekeväisyyskonserttiin Bennettin perheen hyväksi: Steve Marriott, Jimmy Page, Alvin Lee  ja Alexis Korner.


title: Stella

text: Stella on tähteä tarkoittava latinan kielen sana.


title: Stella

text: Sanaa käytetään myös seuraavissa merkityksissä:


title: Valkoselkätikka (kirja)

text: Valkoselkätikka on Kimmo Martiskaisen kirjoittama ja Kimmo Taskisen kuvittama kirja uhanalaisesta valkoselkätikasta. Teoksen on kustantanut Moreeni.


title: Valkoselkätikka (kirja)

text: Kimmo Martiskainen on pitkän linjan lintuharrastaja, joka on seurannut valkoselkätikan elämää vuosikymmeniä. Kuvat on ottanut lintuja harrastuksekseen valokuvaava Helsingin Sanomien valokuvaaja Kimmo Taskinen, joka on kuvannut vuosia myös autoja. Teoksessa on kerrottu valkoselkätikasta lajina: tunnistaminen, ominaispiirteet, levinneisyys, käyttäytyminen ja ravinto. Myös sen elinympäristöä käsitellään. Oma osuutensa on lajin historiasta kaskimaiden linnusta häviäjäksi taistelussa tehometsätaloudelle.


title: Polysorbaatti 80

text: Polysorbaatti 80 eli polyoksietyleenisorbitaanimono-oleaatti on nonioninen pinta-aktiivinen aine, jota käytetään muun muassa elintarvikkeissa. Polysorbaatti 80:tä valmistetaan kemiallisesti sorbitolin, rasvahappojen (E570) ja etyleenioksidin reaktiossa.


title: Polysorbaatti 80

text: Polysorbaatti 80 tunnetaan myös kauppanimellä Tween 80, joka on ICI Americasin rekisteröimä tavaramerkki. Polysorbaatti 80:n E-koodi on E433 ja CAS-numero 9005-65-6.


title: Polysorbaatti 80

text: Eurooppalainen syö päivittäin 100 mg polysorbaatti 80:ä ruoan mukana. Influenssarokotteissa on yhdessä annoksessa 0,025 mg (eli 25 mikrogrammaa eli 0,000 025 grammaa) polysorbaattia.. Pandemrix-sikainfluessarokotteessa polysorbaatti 80:tä oli 4,86 mg (milligrammaa). Fluarix -kausi-influenssarokotteessa on polysorbaatti 80:tä, mutta määrää ei kerrota valmisteyhteenvedossa.


title: Polysorbaatti 80

text: Yleisesti ottaen polysorbaatti 80 on turvallinen ja hyvin siedetty vaikkakin pieni joukko ihmisiä voi olla herkkä tälle ja haitallinen Crohnin tautia sairastaville.


title: Polysorbaatti 80

text: Vuonna 1984 Yhdysvalloissa 38 keskoslasta kuoli E-Ferol-ravintolisän aiheuttamiin komplikaatioihin (maksan ja munuaisten vajaatoiminta, keuhkotoiminnan huononeminen, trombosytopenia ja askiteksen hengenvaarallinen oireyhtymä). Myöhemmissä tutkimuksissa selvisi, että komplikaatiot johtuivat injektoitavan ravintolisän sisältämästä polysorbaatti 80:sta ja dl-alfa-tokoferolista.


title: Polysorbaatti 80

text: Vuonna 1993 tehtyjen eläinkokeiden perusteella polysorbaatti 80:n on epäilty aiheuttavan lapsettomuutta.


title: Polysorbaatti 80

text: Vuonna 2007 tehdyissä eläinkokeissa raskaana oleville rotille annettu polysorbaatti 80 alensi selvästi syntyneiden poikasten painoa. Tosin tuossa käytettiin suuria 16,783 ml/kg annoksia, joka ihmisellä vastaisi massiivisia yli kilon polysorbaatti 80 -annoksien nauttimista joka päivä 21 päivän ajan.


title: Renaissance (yhtye)

text: Renaissance on englantilainen sinfonista progressiivista rockia edustava yhtye, jonka suosio oli suurimmillaan 1970-luvulla. Yhtye menestyi paremmin Yhdysvalloissa kuin kotimaassaan. Sinfonisuutta yhtyeen levyille toi muun muassa yhteistyö Royal Philharmonic Orchestran kanssa.


title: Renaissance (yhtye)

text: Englantilaisen rhythm and blues -yhtyeen The Yardbirdsin hajottua kesäkuussa 1968 yhtyeen laulaja Keith Relf ja rumpali Jim McCarty perustivat aluksi akustisen folk-duon nimeltä Together.


title: Renaissance (yhtye)

text: Renaissance-yhtyeen ensimmäiseen kokoonpanoon tulivat lisäksi basisti Louis Cennamo, kosketinsoittaja John Hawken ja laulajaksi Relfin nuorempi sisar Jane Relf. Myöhemmin yhtyeen hovisanoittajaksi saatiin Cornwallissa asuva eksentrinen runoilija Betty Thatcher, alkujaan Newsinger. Hän oli kouluaikoina tutustunut Jane Relfiin ja edelleen tämän veljeen Keithiin.


title: Renaissance (yhtye)

text: Vuonna 1969 julkaistiin yhtyeen nimeä kantanut esikoisalbumi. Yhtyeen kokoonpanossa tapahtui muutoksia, ja vuonna 1971 Jane Relfin tilalle puhdasääniseksi laulajaksi tuli 24-vuotias Annie Haslam, joka oli toiminut vaatesuunnittelijana ja suorittanut jonkin verran lauluopintoja oopperalaulaja Sybil Knightin johdolla. Haslamin kuulaan lauluäänensä kerrotaan kattaneen parhaimmillaan viisi oktaavia.


title: Renaissance (yhtye)

text: Vuonna 1972 julkaistulla kolmannella albumilla "Prologue" mukana olivat basisti Jon Camp, kitaristi Rob Hendry, rumpali Terence Sullivan ja pianisti John Tout. Albumin nimikappale käynnistyy Frédéric Chopinin ”Vallankumousetydillä” ja siinä on muitakin vaikutteita klassisesta musiikista, kuten Bachin preludeista. Hendry jätti kuitenkin pian yhtyeen. Tilalle tuli kitaristiksi Michael Dunford, joka vastasi sittemmin suurimmaksi osaksi yhtyeen musiikista Toutin ohella.


title: Renaissance (yhtye)

text: Vuonna 1974 ilmestyi albumi "Ashes Are Burning", joka nousi Yhdysvaltain albumilistalla sijalle 171. Albumilla radiosoittoon sopivia lyhyempiä kappaleita edusti ”Carpet of the Sun”. Vielä saman vuonna julkaistiin albumi "Turn of the Cards". Sen päätösraita ”Mother Russia” on yhtyeen tunnetuimpia teoksia. Sen sanoitus on saanut vaikutteita Aleksandr Solženitsynin romaanista "Ivan Denisovitshin päivä" ja yleensäkin kirjailijan sananvapaudesta. Korkeimmillaan albumi oli Yhdysvalloissa sijalla 97.


title: Renaissance (yhtye)

text: Vuonna 1975 ilmestyi albumi "Scheherazade and Other Stories", jonka avauskappaleeseen ”Trip to the Fair” John Tout on saanut vaikutteita Dmitri Šostakovitšilta. Albumi nousi Yhdysvaltain listalla sijalle 48.


title: Renaissance (yhtye)

text: Vuonna 1977 ilmestyi livetuplan jälkeen albumi "Novella" ja vuonna 1978 "A Song for All Seasons", jolla on muun muassa kappale ”Closer Than Yesterday” sekä hieno folk-vaikutteinen kappale "Back Home Once Again". Se on ollut televisiosarjan "The Paper Lads" tunnussävel ja julkaistu myös singlenä, mutta ilman suurempaa menestystä. Tässä vaiheessa yhtye oli saamassa suosiota myös kotimaassaan, mutta ns. uuden aallon myötä Renaissancen ura alkoi hiipua, vaikkakin se julkaisi vielä muutamia albumeita.


title: Red caps

text: Red Caps on mediakonsepti, johon liittyy samanniminen televisiosarja, 3D-elokuva "Maaginen kristalli", PolarHeroes-pelimaailma ja Gummeruksen tuottama kirjasarja. Konsepti korostaa lasten oikeuksia, onnellisuutta ja hyvinvointia, josta syystä sarjaa tukevat UNICEF, opetusministeriö, ympäristöministeriö, Svenska kulturfonden ja EU:n MEDIA-ohjelma..


title: Red caps

text: Televisiosarjan ovat tuottaneet suomalainen Epidem ZOT ja italialainen Cartoon One. Se sai ensinäytöksensä vuonna 2011. Sarjan hahmot ovat Mikael Wahlforssin suunnittelemia.


title: Red caps

text: Sarjan päähenkilö on nuori ihmispoika Yotan, joka sattuman avulla pääsee Korvatunturille ja tutustuu joulupukkiin. Yotanista tulee Red Caps -partion johtaja ja yhdessä partion muiden jäsenien kanssa hän matkustaa eri puolille maapalloa ja auttaa lapsia ratkomaan ongelmia. Suomessa Red Caps:ia on esittänyt Yle Fem (ruotsiksi) ja 18.11.2011 alkaen Nelonen. Lisäksi sarja on ostettu ennaakoon Italiaan (RAI 2) ja Saksaan (RTL 2).


title: Red caps

text: Red Caps:stä on myös tehty Antti Haikalan ohjaama ja Mikael Wahlforssin tuottama elokuva "Maaginen kristalli". Elokuva sai ensi-iltansa Suomessa 18.11.2011. Elokuvassa Red Caps partio ja Basilin joukkio metsästävät kristallia.


title: Red caps

text: Red Cap konseptista on lisäksi tekeillä 3D-pelimaailma nimeltään "Polar Heroes". Peliä kehittää Fantastec.


title: Red caps

text: Gummerus on julkaissut neljä Red Capsiin liittyvää lastenromaania ja yhden kuvakirjan. Kirjat on kirjoittanut brittikäsikirjoittaja Andrew Bernhardt. Hän on kirjoittanut muiden muassa BBC:lle lastenohjelmia.


title: Red caps

text: Red Caps partio seikkailee joka jaksossa eri maassa. Partio keskittyy auttamaan lapsia ja ratkomaan heidän ongelmiaa. Vastassaan partiolla on Joulupukin kaksoisveli Basil ja hänen apurinsa. Käytännössä Red Caps partio ja Basil kilpailevat siitä, kumpi osapuoli onnistuu löytämään maagisen kristallin palaset ennen toista ja kokoamaan kristallin jälleen toimintakelpoiseksi. Ellei kristallin osasia ole löydetty ennen Joulutähden syttymistä, ei Joulupukki pääse jakamaan lahjoja maailman lapsille.


title: Red caps

text: Red Caps partion jäsenillä on kaikilla erikoistaitoja, joita he käyttävät pulmatilanteista selvitäkseen. Partion jäsenet tunnistaa Red Caps -tähdestä, jota he kantavat rinnassaan. Tähden avulla kunkin taidot ja kyvyt aktivoituvat. Joulupukki on antanut jokaiselle partion jäsenelle tähden. Aktivoidakseen tähden partion jäsenen on lausuttava sanat: "Oi taikatähti, auta tuhannen iskun voimalla!". Red Caps partion motto on: Ripi, rapi!


title: Red caps

text: Sarjasta on tehty 26 jaksoa. Jakson pituus on 26 minuuttia.Listassa on vain osa maailmassa esiintyvistä henkilöistä.


title: Saif al-Islam Gaddafi

text: Saif al-Islam Gaddafi (; s. 25. kesäkuuta 1972) on Libyan entisen hallitsijan Muammar Gaddafin seitsemästä pojasta toiseksi vanhin ja kansainvälisesti tunnetuin. Gaddafi toimi oman ihmisoikeusjärjestönsä johtajana ja hänestä veikattiin isänsä kruununperijää. Saif al-islamin johtama hyväntekeväisyysjärjestö neuvotteli vapaiksi Filippiinien Jolon saaren muslimiterroristien sieppaamat länsimaalaiset panttivangit, joiden joukossa oli kaksi suomalaismiestä.


title: Saif al-Islam Gaddafi

text: Saif al-Islam opiskeli insinööriksi Tripolissa, talouden maisteriksi Wienin yliopistossa ja tohtoriksi London School of Economicsissa (LSE). Hänen väitöskirjansa aihe LSE:ssä oli ”Kansalaisyhteiskunnan rooli demokratisoinnissa”. Libyan kansannousun alettua paljastui, että väitöskirja oli maksettu tilaustyö ja että Saif al-Islamin järjestö oli tehnyt yliopistolle suuria rahalahjoituksia. LSE:n johtaja Howard Davies joutui eroamaan. Libyassa hän toimi Libyan valtiollisen sijoitusrahaston Libyan Investment Authorityn johtajana ja oli tärkeässä roolissa neuvotteluissa länsimaiden kanssa Libyan pyrkiessä parantamaan suhteita näihin vuosien 2000 ja 2011 välillä. Hän oli mukana neuvottelemassa esimerkiksi Libyan ydinaseohjelmasta luopumisesta, sekä :n, Lockerbien pommi-iskun ja Berliinin yökerhoiskun 1989 uhrien omaisille annettavista korvauksista käydyissä neuvotteluissa. Hänen on sanottu olleen mukana myös neuvotteluissa, jotka päättyivät kiistanalaiseen ratkaisuun vapauttaa Lockerbien pommi-iskun tekijä Abdelbaset Ali Mohmed al-Megrahi vuonna 2009. Lukuisten länsimaiden kanssa käytyjen neuvottelujen ja sopimusten jälkeen Libyan vastaiset kansainväliset pakotteet lopulta poistettiin.


title: Saif al-Islam Gaddafi

text: Kansainvälinen rikostuomioistuin antoi Saif al-Islam Gaddafista pidätysmääräyksen kesäkuussa 2011. Gaddafia syytetään rikoksista ihmisyyttä vastaan kansannousun aikana. Saif al-Islam pidätettiin lähellä Obarin kaupunkia Libyan eteläosassa yhdessä useiden avustajiensa kanssa 19. marraskuuta 2011.


title: Saif al-Islam Gaddafi

text: Saif al-Islamin kolme sormea ovat vahingoittuneet niin, että ne joudutaan ehkä amputoimaan. Libyan television haastattelema kapinallissotilas kertoi kapinallisten päättäneen katkaista sormet vangitsemistilanteessa. Al-Islamin itsensä mukaan sormet vahingoittuivat Naton ilmaiskussa.


title: Saif al-Islam Gaddafi

text: Saif al-Islam sai heinäkuussa 2015 kuolemantuomion Libyan vuoden 2011 sodan aikaisista sotarikoksistaan. Hän on kuitenkin kapinallisryhmän vankina, joten tuomiota ei pantutäytäntöön. Toukokuussa 2017 Gaddafia vankina pitänyt Abu Bakr al-Siddiq-pataljoona ilmoitti vapauttaneensa Gaddafin tämän Libyan itäosia hallussaan pitävän hallituksen armahdettua hänet. YK:n tukeman yleisen kansalliskongressin hallitseman tripolilaisen tuomioistuimen antama kuolemantuomio on edelleen voimassa.


title: Hr. Ms. Java (1921)

text: Hr. Ms. Java oli Alankomaiden kuninkaallisen laivaston Java-luokan kevyt risteilijä.


title: Hr. Ms. Java (1921)

text: Alus tilattiin Koninklijke Maatschappij De Scheldeltä Vlissingenistä ja sen köli laskettiin 31. toukokuuta 1916 telakkanumerolla 165. Alus laskettiin vesille 6. elokuuta 1921 ja se otettiin palvelukseen 1. toukokuuta 1925. Aluksen valmistumista olivat viivästyttäneet telakkatyöläisten lakot, materiaalien puute ja erilaiset muutokset suunnitelmissa.


title: Hr. Ms. Java (1921)

text: "Java" otettiin palvelukseen toukokuussa 1925, ja se teki heinäkuusta elokuuhun 1925 koulutuspurjehduksen Ruotsiin ja Norjaan. Lokakuussa alus lähti Hollannin Itä-Intiaan, ja se saapui 28. marraskuuta Sabangiin. Tyynellämerellä alus vieraili 8. marraskuuta 1928–23. tammikuuta 1929 Filippiineillä, Kiinassa ja Japanissa, jossa se osallistui 4. joulukuuta keisarin kruunajaisten yhteydessä Jokohamassa pidettyyn laivastokatselmukseen. Alus teki 2. syyskuuta - 2. joulukuuta 1930 toisen purjehduksen Australiaan ja Uuteen-Seelantiin. Alus lähti 6. maaliskuuta 1937 kotimatkalle ja suojasi 27. huhtikuuta–4. toukokuuta Espanjan sisällissodan aiheuttaman uhan vuoksi saattueita Gibraltarinsalmessa. Se saapui Nieuwediepiin 7. toukokuuta.


title: Hr. Ms. Java (1921)

text: Alus osallistui 17.–22. toukokuuta Spitheadissä pidettyyn laivastokatselmukseen, jonka jälkeen alus poistettiin palveluksesta. Alus siirrettiin huollettavaksi telakalle Willemsoordissa. Telakalla alukselle asennettiin neljä kaksiputkista Boforsin 40 millimetrin ilmatorjuntakanuunaa ja alkuperäinen tulenjohtojärjestelmä korvattiin Hazelmayer-järjestelmällä. Lisäksi aluksen mastoja lyhennettiin.


title: Hr. Ms. Java (1921)

text: "Java" palasi palvelukseen 3. tammikuuta 1938, ja kuukautta myöhemmin alus lähti Espanjan vesille, mistä se palasi 19. helmikuuta. Alus lähti 4. toukokuuta Suezin kautta Hollannin Itä-Intiaan.


title: Hr. Ms. Java (1921)

text: Toisen maailmansodan alkaessa Alankomaat julistautui puolueettomaksi. Huhtikuussa 1940 risteilijät "Java" ja "Hr. Ms. De Ruyter", tukialus "Hr. Ms. Zuiderkruis" ja kaksi sukellusveneviirikköä määrättiin Jaavalla valmiuteen, kun liikkui huhuja keisarillisen Japanin laivaston keskityksestä Formosan alueella.


title: Hr. Ms. Java (1921)

text: Saksan hyökättyä 10. toukokuuta 1940 Alankomaihin, jolloin kaikki Hollannin Itä-Intiassa olevat saksalaisalukset tuli vallata. "Javan" valtausryhmä miehitti Padangissa Hapagin rahtialukset "Bitterfieldin" (7 659 gt), "Wuppertalin" (6 737 gt) ja "Rheinlandin" (6 622 gt).


title: Hr. Ms. Java (1921)

text: Alus suojasi 18. tammikuuta 1941 Ajoen saariryhmästä ensimmäisen saattueensa, johon kuuluivat rahtialukset "Brastagi, "Kota Nopan", "Kota Tjandi". Saattue hajaantui 23. tammikuuta. "Java" oli maaliskuussa huollettavana, kun huolto keskeytettiin laivaston saatua tiedon "Admiral Scheerin" Intian valtamerellä olosta. Etsinnöistä huolimatta saksalaisalusta ei löydetty.


title: Hr. Ms. Java (1921)

text: Alus lähti 23. huhtikuuta Suvasta Brisbaneen saattaen kahta rahtialusta. Alus kohtasi heinäkuussa Torresinsalmessa matkustaja-alus "Jagersfonteinin", joka kuljetti amerikkalaisia lentäjiä. Lentäjät saivat myöhemmin mainetta Kiinassa lentävinä tiikereinä. "Java" saattoi matkustaja-aluksen Jaavalle. Marraskuussa alus oli edelleen saattuetehtävissä Suvan ja Surabajan välillä.


title: Hr. Ms. Java (1921)

text: Alankomaat julisti 8. joulukuuta sodan Japanille, joka oli hyökännyt Pearl Harboriin. "Java" oli ilmoituksen aikana matkalla Singaporeen, jossa se liitettiin osaksi Britannian kuninkaallisen laivaston amiraalin Leytenin johtamaa osastoa. "Java" suojasi helmikuun alkuun saakka useimpia Singaporeen matkanneita saattueita, mutta se kävi myös tiedustelumatkalla Kookossaarilla tarkastamassa saarten tilanteen.


title: Hr. Ms. Java (1921)

text: "Java" lähti 12. joulukuuta Singaporesta kohdatakseen merellä saattueen SM1, johon kuului kolme brittiläistä, yksi kreikkalainen ja kaksi amerikkalaista alusta. Alus saattoi 13-15. joulukuuta saattuetta yhdessä "Hr. Ms. Evertsenin", Australian laivaston apuristeilijän "HMAS Kanimblan" ja Britannian kuninkaallisen laivaston hävittäjien "HMS Encounterin", "HMS Strongholdin" ja "HMS Tenedosin" kanssa. Alus suojasi 31. joulukuuta saattuetta BM98, josta se erkani potkurissa havaitun vian vuoksi.


title: Hr. Ms. Java (1921)

text: "Java", "Evertsen" ja "Hr. Ms. Van Nes" kohtasivat 18. tammikuuta 1942 merellä saattueen MS2, johon kuuluivat muun muassa "RMS Aquitania" ja sen saattajana ollut "HMAS Canberra". "Aquitanialla" oli noin 3 500 miestä Singaporeen. Saattue saapui Ratai Bayhin Sumatralle, mistä joukot kuljetettiin edelleen kuudella pienemmällä alankomaalaisella KPM-aluksella ja yhdellä brittiläisellä alukella. Uusi saattue lähti tunnuksella MS2A Singaporeen, jonne se saapui 24. tammikuuta. "Java" oli edelleen saattueen suojana.


title: Hr. Ms. Java (1921)

text: Laivasto sai 26. tammikuuta raportin Länsi-Borneon rannikolle lähelle Apinsalmea kokoontuvista japanilaisista aluksista. Amiraali Helfrich määräsi "Javan" ja "Hr. Ms. Trompin" yhdessä hävittäjien "Hr. Ms. Banckertin" ja "Hr. Ms. Piet Heinin" kanssa tuhota japanilaisten saattueen. Myöhemmin saatujen tietojen mukaan saattueeseen kuului yksi rahtialus ja lukuisia pienempiä aluksia, jolloin alankomaalaisosasto vetäytyi.


title: Hr. Ms. Java (1921)

text: "Java" suojasi 31. tammikuuta saattuetta DM2, joka saapui 5. helmikuuta Singaporeen. Risteilijä oli kuitenkin eronnut polttoainepulan vuoksi saattueesta jo edellisenä päivänä merellä. Alus liitettiin 3. helmikuuta eri maiden laivastoista koottuun yhdistettyyn iskuosastoon.


title: Hr. Ms. Java (1921)

text: Alus osalltistui ABDA:n laivasto-osastoon mukana 13.–14. helmikuuta 1942 Bankansalmen kahakkaan Japanin laivaston maihinnousuosaston kanssa.


title: Hr. Ms. Java (1921)

text: "Java" liittyi iltapäivällä 13. helmikuuta Sundasalmessa kontra-amiraali Karel Doormanin itäiseen iskuosastoon, jonka muut alukset olivat"Tromp" ja "De Ruyter". Osaston tehtävänä oli tuhota japanilainen saattue, joka oli matkalla Palembangin satamaan Pohjois-Sumatralla. Doorman päätti odottaa avustavia hävittäjiä ja siten hän otti kurssin Oosthaveniin, jossa "HMS Exeter" ja "HMAS Hobart" liittyivät osastoon. Hävittäjät saapuivat seuraavana päivänä.


title: Hr. Ms. Java (1921)

text: Osasto lähti Oosthavenista iltapäivällä 14. helmikuuta Gasparinsalmeen. Osastoon kuuluivat risteilijät sekä hävittäjät Alankomaiden laivaston "Van Ghent", "Kortenaer", Piet Hein" ja "Banckert", Yhdysvaltain laivaston "USS Barker", "USS Stewart", "USS Bulmer", "USS John D. Edwards", "USS Pillsbury" ja "USS Parrott". Noin puoli viisi seuraavana aamuna "Van Ghent" osui riuttaan.


title: Hr. Ms. Java (1921)

text: Keisarillisen Japanin laivaston risteilijän "Chokain" tiedustelukone oli kello 09.20 havainnut osaston, joka joutui ilmahyökkäykseen muutamaa tuntia myöhemmin. Ensimmäisessä hyökkäysaallossa oli seitsemän lentotukialus "Ruyjolta" lähtenyttä "Kate"-torpedopommittajaa, joihin oli asennettu pommit. Pommitus oli kuitenkin tehoton. Osasto saapui 16. helmikuuta Tandjong Priokiin Bataviaan lukuun ottamatta "Javaa" ja muutamaa hävittäjää, jotka menivät tankattaviksi tankkeri "Tan 1":lle Ratai Bayhin Sumatralle.


title: Hr. Ms. Java (1921)

text: "Java" saapui 17. helmikuuta osaston mukana Tjilatjapiin, josta matka jatkui seuraavana iltana Balin maihinnousuosastoa vastaan. Osastoon kuuluivat "Java", "De Ruyter" ja neljä hävittäjää, mutta "Kortenaer" ajoi karille. Loppuosa alkuperäisestä osastosta lähti myöhemmin kohti Surabayaa. Taistelussa "Javaan" osui yksi 4,7 tuuman kranaatti, joka pinnallisten vaurioiden lisäksi haavoitti kahta miestä. Alus saapui 20. helmikuuta Surabayaan.


title: Hr. Ms. Java (1921)

text:
Iskuosasto lähti illalla 25. helmikuuta merelle partioidakseen Madoeran rannikolla. Osasto palasi Surabayaan seuraavana päivänä. Osasto lähti vielä samana iltana partiomatkalle Jaavanmerelle. Se joutui varhain 27. helmikuuta ilmarynnäkön maaliksi, jolloin "HMS Jupiter" sai väistettyä pommit. Osasto saapui Surabayaan myöhemmin samana päivänä.
Doorman johti osaston illalla 27. helmikuuta merelle tuhotakseen havaitut Jaavalle matkaavat saattueet. Japanilaiset havaitsivat osaston ja osasto kohtasi japanilaisten saattueen suojueen, johon kuuluivat raskaat risteilijät "Nachi" ja "Haguro", kaksi kevyttä risteilijää ja neljätoista hävittäjää.


title: Hr. Ms. Java (1921)

text: Jaavan pohjoisrannikon edustalla ABDAn laivasto-osasto joutui japanilaisten yllättämäksi. "Nachin" laukaisema 61 cm torpedo osui lähelle "Javan" taaempaa ammusvarastoa, joka räjähti. Ilmatorjuntakannen 40 millimetrin tykkien asemat syttyivät tuleen ja aluksen perä katkesi läheltä miehistön tiloja. Vauriot aiheuttivat suuren vuodon perän konehuoneessa ja aluksen kallistumisen. Kaikki elektroniset laitteet sammuivat ja ainoa asia minkä miehistö kykeni tekemään oli aluksen hylkääminen. Yhtään pelastusvenettä ei kyetty sähkön puuttumisen vuoksi laskemaan, joten kaikki kelluva heitettiin yli laidan. Alus upposi noin viidessätoista minuutissa vieden mukanaan 512 miehistönjäsentä mukaan lukien päällikön Ph. B. M. van Straelenin.


title: Dion and the Belmonts

text: Dion and the Belmonts oli New Yorkissa vaikuttanut kvartetti ja teiniyleisön suosikki, jolla oli seitsemän Top 40 -hittiä Yhdysvaltain listoilla 1950-luvun lopulla ja vuonna 1960. Yhtyeen laulusolisti oli tuolloin Dion DiMucci ja levy-yhtiö Laurie Records.


title: Dion and the Belmonts

text: Ennen yhteistyötään sekä Dion että Belmonts olivat erikseen newyorkilaisen Mohawk-levymerkin artisteja.


title: Dion and the Belmonts

text: Dion and the Belmontsin tunnetuimpia kappaleita on parivaljakko Doc Pomus ja Mort Shumanin tekemä "A Teenager in Love", joka oli yhtyeen ensimmäinen Top 10 -hitti toukokuussa 1959. Korkeimmillaan sen listasijoitus oli viides. Kappaleen nimi oli alkujaan "Great to Be Young and in Love". Yhtyeen kappale "I Wonder Why" on tunnetuimpia doo-wop-kappaleita.


title: Dion and the Belmonts

text: Dion siirtyi soolouralle vuonna 1960. 1970-luvun alussa yhtye julkaisi paluualbumin nimeltä "Reunion".


title: Michael Jacksonin terveys ja ulkonäkö

text: Michael Jackson (29. elokuuta 1958 – 25. kesäkuuta 2009) oli yhdysvaltalainen muusikko ja esiintyjä, joka vietti yli neljä vuosikymmentä julkisuudessa, ensin lapsitähtenä The Jackson 5 -yhtyeessä ja myöhemmin sooloartistina. 1980-luvun puolivälissä kävi selväksi, että Jacksonin ulkonäkö muuttui dramaattisesti. Hänen ihonvärinsä vaaleni, nenä ja kasvojenmuodot muuttuivat, ja hän laihtui kovasti. Ihonvärin vaalenemisen syynä olivat vitiligo- ja lupus-sairaudet, jotka Jacksonilla diagnosoitiin vuonna 1986.


title: Michael Jacksonin terveys ja ulkonäkö

text: Jackson ja hänen sisaruksensa paljastivat vasta vuosia myöhemmin joutuneensa lapsuudessaan isänsä Josephin pahoinpitelemiksi sekä fyysisesti että psyykkisesti. Jackson harvoin puhui isänsä pahoinpitelyistä, ja silloin kun hän puhui, hän tuli hyvin tunteelliseksi ja kertoi voineensa pahoin nähdessään isänsä. Jossain vaiheessa 1990-luvulla Jackson tuli riippuvaiseksi reseptilääkkeistä, lähinnä särkylääkkeistä ja vahvoista rauhoittavista, ja hänen terveydentilansa heikkeni dramaattisesti. Jackson meni vieroitukseen vuonna 1993 ystäviensä Elizabeth Taylorin ja Elton Johnin avustuksella, mutta riippuvuus ilmeisesti jäi. Jackson kuoli propofoli-anestesialääkkeen aiheuttamaan sydämenpysähdykseen 25. kesäkuuta 2009.


title: Michael Jacksonin terveys ja ulkonäkö

text: Nuoren Jacksonin ihonväri oli ruskea, mutta se alkoi 1980-luvun puolivälissä vähitellen vaalentua. Muutos sai paljon huomiota tiedotusvälineissä ja huhuttiin, että Jackson olisi valkaissut ihonsa. J. Randy Taraborrellin elämäkerran mukaan Jacksonilla todettiin vuonna 1986 kaksi ihosairautta: vitiligo ja lupus. Vitiligo vaalensi osia hänen ihostaan ja lupus oireili lievästi, mutta molemmat sairaudet tekivät hänet alttiiksi auringonvalolle. Kun Jackson käytti meikkiä tasoittaakseen ihonsa läiskiä ja sai hoitoa yhä vaalenevaan ihoonsa, hän alkoi näyttää hyvin kalpealta.Taraborrelli, s. 434–436 Lisäksi Jacksonin kasvojen rakenne muuttui, ja monet kirurgit arvelivat, että hänelle oli tehty useita nenäleikkauksia, otsankohotus, huulien ohennus ja poskipäiden leikkaus, mutta Jackson kiisti tämän. Jackson väitti, että hänelle ei ollut tehty kuin kaksi nenäleikkausta, joskin jossain vaiheessa hän mainitsi, että hänelle oli myös tehty pieni lovi leukaan.


title: Michael Jacksonin terveys ja ulkonäkö

text: Helmikuussa 1993 Jackson antoi harvinaisen haastattelun Oprah Winfreylle, mikä oli hänen ensimmäinen televisiohaastattelunsa sitten vuoden 1979. Haastattelussa hän kiisti, että olisi valkaissut ihonsa, ja ilmoitti ensimmäistä kertaa julkisesti sairastavansa vitiligo-ihosairautta. Jackson kertoi, että aluksi hän peitteli vaaleita kohtia meikkaamalla, mutta sairauden edetessä iho menetti pigmenttiään entistä enemmän, jolloin oli järkevämpää meikata tummat kohdat piiloon. Yhdysvalloissa ohjelma keräsi yli 62 miljoonaa katsojaa. Haastattelun jälkeen Yhdysvalloissa alkoi julkinen keskustelu vitiligosta, joka oli vielä tuohon aikaan suhteellisen tuntematon sairaus.


title: Michael Jacksonin terveys ja ulkonäkö

text: Michaelin suhde isäänsä Josephiin oli vaikea.Taraborrelli, s. 20–22 Michael on kertonut, että isä loukkasi häntä jatkuvien harjoitusten aikana sekä fyysisesti että psyykkisesti mutta toisaalta tiukka kuri auttoi häntä menestymään. Marlonin mukaan hän riiputti erään riidan aikana Michaelia toisesta jalasta pää alaspäin ja hakkasi tätä selkään ja pakaroihin. Joseph myös kävi usein kiinni poikiinsa ja työnsi heidät voimalla seinää vasten. Eräänä iltana, kun Michael oli nukkumassa, Joseph kiipesi ikkunasta sisään halloween-naamari kasvoillaan ja huusi pelästyttääkseen Michaelin. Hän sanoi haluavansa opettaa lapsille, etteivät he jättäisi ikkunaa auki mennessään nukkumaan. Vuosia myöhemmin Michael kertoi kärsivänsä painajaisista, jossa hänet kaapataan makuuhuoneestaan. Joseph myönsi vuonna 2003 lyöneensä Michaelia säännöllisesti.


title: Michael Jacksonin terveys ja ulkonäkö

text: Michael Jackson puhui ensimmäisen kerran väkivaltaisesta lapsuudestaan haastattelussa Oprah Winfreylle 1993. Hän myönsi, että oli itkenyt usein yksinäisyyttään ja oksentanut nähdessään isänsä. Joseph myös oli arvostellut Michaelin ulkonäköä moneen otteeseen, erityisesti hänen nenäänsä, joka oli Josephin mielestä iso. Michael Jacksonin tyytymättömyys ulkonäköönsä, painajaiset, jatkuvat uniongelmat, taipumus käyttäytyä liiallisen alistuvasti isänsä edessä ja aikuisikään kestänyt lapsenomaisuus juontunevatkin väkivaltaisesta lapsuudesta. Martin Bashirin haastattelussa vuonna 2003 Jackson totesi, että vaikka hän olikin kärsinyt paljon lapsuudessaan hän piti isäänsä nerona, sillä tiukalla kurinalaisuudella oli suuri merkitys pojan menestyksessä. Kun Bashir kyseli pahoinpitelystä, Michael peitti kasvonsa käsillään eikä halunnut vastata. Hän muisteli, että Joseph istui tuolilla vyö kädessään, kun Michael ja hänen sisaruksensa harjoittelivat, ja ”jos sitä ei tehty oikealla tavalla, hän hakkasi, todella hakkasi”.Lewis, s. 165–168 Tämä kaltoinkohtelu sekä normaalin lapsuuden menetys jatkuvien harjoitusten takia jättivät Jacksoniin pysyvät jäljet Vuonna 1980 Jackson kertoi yksinäisyydestään:


title: Michael Jacksonin terveys ja ulkonäkö

text: Vuonna 2003 Jacksonia epäiltiin lapsen hyväksikäytöstä, mutta hänet julistettiin syyttömäksi kaksi vuotta myöhemmin. Tutkinnan aikana Jacksonin mielenterveyttä tutki Stan Katz, joka vietti useita tunteja myös syyttäjän kanssa. J. Randy Taraborrellin mukaan Katz arvioi Jacksonin taantuneen henkisesti kymmenvuotiaan tasolle, mikä ei sopinut hyväksikäyttäjän profiiliin. Jotkut lääketieteen ammattilaiset ovat julkisesti arvelleet, että Jacksonin kärsi dysmorfisesta ruuminkuvan häiriöstä. Silloin ihmisellä ei ole mitään käsitystä siitä, miltä hän näyttää muiden ihmisten silmissä.


title: Michael Jacksonin terveys ja ulkonäkö

text: Jacksonin kasvot muuttuivat osittain myös laihtumisen vuoksi. Jackson menetti painoa 1980-luvun alkupuolella, mihin oli syynä ruokavalion muutos ja halu saada ”tanssijan vartalo”. Vuoteen 1984 mennessä Jackson oli laihtunut 9,1 kilogrammaa, ja hänen painonsa oli 48 kiloa. Hän oli 175 senttimetriä pitkä. Häntä huimasi usein, ja hänen arveltiin kärsivän anoreksiasta.Taraborrelli, s. 312–313


title: Michael Jacksonin terveys ja ulkonäkö

text: Kun hyväksikäyttösyytteet tulivat julkisuuteen vuonna 1993, Jackson lopetti syömisen ja laihtui 4,5 kiloa. J. Randy Taraborrellin mukaan Jackson oli myöntänyt vuonna 1993 käyttäneensä särkylääkkeitä, Valiumia, Xanaxia ja loratsepaamia (Ativan), koska hyväksikäyttösyytteet aiheuttivat hänelle stressiä. Jackson ei kuitenkaan myöntänyt ottaneensa rauhoittavia lääkkeitä ja väitti, että hänelle oli määrätty vain särkylääkkeitä päänahan sietämättömään kipuun. Jacksonille oli tehty hiljattain kirurgisia toimenpiteitä niiden palovammojen takia, jotka hän oli saanut päänahkaansa Pepsi-onnettomuudessa vuonna 1984.


title: Michael Jacksonin terveys ja ulkonäkö

text: Todistajanlausuntoa antaessaan Jackson oli vaikuttanut uneliaalta ja keskittymättömältä, ja hänen puheensa oli puuroutunut jatkuvasti. Jackson ei muistanut levyjensä julkaisupäiviä eikä niiden ihmisten nimiä, jotka olivat työskennelleet hänen kanssaan. Häneltä vei useita minuutteja nimetä jokin viimeaikaisista levyistään. Jacksonin terveydentila oli heikentynyt siinä määrin, että hän perui jäljellä olevan Dangerous World Tour -kiertueen ja lensi ystävänsä Elizabeth Taylorin sekä tämän miehen kanssa Lontooseen Elton Johnin managerin kotiin, mistä hän meni edelleen vieroitusklinikalle.Taraborrelli, s. 524–528 Klinikalla Jackson osallistui sekä henkilökohtaiseen että ryhmäterapiaan.


title: Michael Jacksonin terveys ja ulkonäkö

text: Vuoden 1995 lopussa Jackson vietiin sairaalaan, kun hän pyörtyi kesken harjoitusten. Tämän on kerrottu johtuneen stressipohjaisesta paniikkikohtauksesta, mutta lääkärien mukaan syynä olivat myös sydämen rytmihäiriöt, nestehukka, ruoansulatuskanavan tulehdus ja munuaisten ja maksan toimintahäiriöt. Jacksonin kehosta ei löydetty merkkejä lääkkeistä, jotka olisivat aiheuttaneet kohtauksen. Taraborrellin mukaan tammikuussa 2004, oikeudenkäynnin lähestyessä, Jackson tuli uudestaan riippuvaiseksi lääkkeistä, tällä kertaa morfiiniista ja demerolista. BBC uutisoi vuonna 2005, että Jacksonin kärsi stressiperäisistä sairauksista ja vakavasta laihtumisesta. Jacksonin entinen manageri Dieter Wiesner on kommentoinut, kuinka hyväksikäyttösyyte vaikutti Jacksonin riippuvuuteen: "Se mursi ja tappoi hänet. Häneltä kesti kauan kuolla, mutta se alkoi sinä yönä. Aikaisemmin lääkkeet olivat olleet tuki, mutta tuon jälkeen niistä tuli välttämättömyys."


title: Michael Jacksonin terveys ja ulkonäkö

text: Julkisuuteen tulleen ruumiinavauspöytäkirjan mukaan Jackson oli kohtalaisen hyväkuntoinen 50-vuotias. Hän painoi 62 kiloa, sydän oli vahva ja munuaiset sekä muut tärkeät elimet olivat kunnossa. Jacksonilla oli kuitenkin terveysongelmia. Hänellä oli niveltulehdusta selkärangassa ja käsissä sekä lievää valtimoahtaumaa jaloissa. Vakavimmassa kunnossa olivat hänen keuhkonsa, jotka olivat kroonisesti tulehtuneet. Jacksonilta löydettiin korvien takaa, niskasta, käsistä ja nenästä arpia sekä huomattiin, että hänen kulmakarvansa, silmänsä ja huulensa oli kestopigmentoitu. Ruumiinavausraportista selvisi myös, että Jackson kärsi vitiligo-ihosairaudesta sekä kaljuuntumisesta, joka voi olla yksi punahukan oireista. Lääkäri Zeev Kainin mukaan Jacksonin kokonaisvaltainen terveydentila oli hyvä ja ruumiinavauksen tulokset normaalirajoissa.


title: Hr. Ms. Sumatra (1921)

text: Hr. Ms. Sumatra oli Alankomaiden kuninkaallisen laivaston Java-luokan kevyt risteilijä.


title: Hr. Ms. Sumatra (1921)

text: Alus tilattiin Koninklijke Maatschappij De Scheldeltä Vlissingenistä. Sen köli laskettiin 15. heinäkuuta 1916 ja alus laskettiin vesille 29. joulukuuta 1920. Alus valmistui 26. toukokuuta 1926.


title: Hr. Ms. Sumatra (1921)

text: "Sumatra" palveli uransa alun lähinnä Hollannin Itä-Intiassa, josta se palasi kotimaahan modernisoitavaksi kesäkuussa 1938. Työ kuitenkin viivästyi Espanjan sisällissodan vuoksi, jolloin alus joutui saattuepalvelukseen. Modernisoinnin päätyttyä alus palveli koululaivana tehden 1939 kaksi koulutuspurjehdusta Välimerelle ja Skotlannin rannikolle.


title: Hr. Ms. Sumatra (1921)

text: Alus palveli toisessa maailmansodassa lähinnä saattueiden suojaamistehtävissä, ja se muun muassa kuljetti Alankomaiden hallitsijaperheen jäseniä Kanadaan. Aluksella havaittujen vikojen vuoksi se ei ollut kelvollinen taistelutehtäviin.


title: Hr. Ms. Sumatra (1921)

text: Alus upotettiin 9. kesäkuuta 1944 Ouistrehamissa osaksi Gooseperryn aallonmurtajaa, joka suojasi liittoutuneiden rakentamaa Mulberry-satamaa. Aluksen pääaseilla korvattiin Flores-luokan sluuppien tykit, jotka olivat kuluneet käyttökelvottomiksi.


title: Punk Lurex

text:
Punk Lurex (ent. Punk Lurex OK) on tamperelainen melodista, yhteiskunnallisesti kantaa ottavaa 77-tyylistä punkkia soittava bändi.
Yhtyeen musiikki on mollivoittoista, melodista (pop)punkkia. Sanoituksissa puututaan usein yhteiskunnallisiin epäkohtiin ja tuetaan mm. ympäristön- ja eläintensuojelua, suvaitsevaisuutta, tasa-arvoa ja aktiivista kansalaisvaikuttamista.


title: Punk Lurex

text: Punk Lurex OK perustettiin vuonna 1993. Alkuperäiskokoonpanossa soittivat basisti-laulaja Tiina Wesslin, kitaristi Riitta Suojanen, kitaristi Juha Helminen ja rumpali Jyrki Siukonen (ks. myös Kollaa kestää). Hiljaiset Levyt -yhtiö julkaisi bändin ensisinglen ”Tappajan silmät/Paalimajassa” vuonna 1994. "Tappajan silmät" on alkujaan The Adverts-yhtyeen "Gary Gilmore's eyes" -kappale vuodelta 1977. Vuonna 1995 Juha Helmisen korvasi kitaristi Jari ”Kukka” Kukkaisniemi.


title: Punk Lurex

text: Punk Lurex OK toimi aktiivisesti vuoteen 2003, johon mennessä siltä oli ilmestynyt single, 8 kappaleen ep, kolme pitkäsoittolevyä sekä yhteis-ep brittilegenda TV Smithin kanssa. Suomessa julkaisijana toimi Hiljaiset levyt. Useimmat levyt julkaistiin myös Saksassa, missä julkaisijana oli sikäläinen Teenage Rebel Records. Lukuisia Punk Lurexin biisejä päätyi myös saksalaisille punk-kokoelmille.


title: Punk Lurex

text: Vuoden 2003 loppupuolella Punk Lurex OK jäi lähes kuusi vuotta kestäneelle tauolle. Bändi palasi keikoille vuoden 2009 Puntala-rockissa. Uudessa kokoonpanossa soittavat Tiina Wesslinin ja Kukka Kukkaisniemen ohella kitaristi Pasi Jouhki ja rumpali Markus Saastamoinen.


title: Punk Lurex

text: Paluun yhteydessä bändin nimestä putosi pois loppuliite ”OK”. Seuraavana vuonna punk-levyihin erikoistunut Kämäset levyt -yhtiö julkaisi Punk Lurex OK -kokoelmavinyylin, jolle on kerätty bändin biisien parhaimmistoa vuosilta 1994-2003. Vuonna 2012 Punk Lurexilta ilmestyi neljäs pitkäsoitto "Puolesta ja vastaan".


title: Bandyliigakausi 2006–2007

text: Jääpallon Suomen mestaruus kaudella 2006-2007 ratkaistiin kahdentoista joukkueen runkosarjan päätteeksi kahdeksan parhaan pudotuspeleillä. Tornion Palloveikot voitti neljännen perättäisen mestaruutensa.


title: Bandyliigakausi 2006–2007

text: Puolivälierät pelattiin paras kolmesta -systeemillä siten, että ensimmäinen ja tarvittaessa kolmas ottelu käytiin paremmin sijoittuneen kotikentällä.


title: Bandyliigakausi 2006–2007

text: Välierät pelattiin paras kolmesta menetelmällä aloittaen paremmin sijoittuneen kotikentällä.


title: Bandyliigakausi 2006–2007

text:
Pronssikamppailu jouduttiin keskeyttämään hieman yli puolen tunnin pelaamisen jälkeen tilanteessa 3-3. Jää oli siinä vaiheessa mennyt vaaralliseen kuntoon. Vaihtoehtoina olivat uusintaottelu tai pronssin ratkaiseminen rankkareilla. Joukkueet päätyivät jälkimmäiseen vaihtoehtoon ja Narukerä onnistui neljässä rankkarissa OLS:n kolmea vastaan.
Loppuottelu pelattiin 17. maaliskuuta Haaparannassa.


title: Bandyliigakausi 2006–2007

text: ToPV: Toni Vanha, Mikko Roivainen, Tuomas Mokko, Markku Aarni, Peter Norén, Jari Vaattovaara, Pekka Hiltunen, Jussi Hyry, Paulus Pörhölä, Jussi Karjalainen, Johannes Koivisto, Tommi Haarakoski, Jussi Harjuoja, Antti Ekman, Mika Jussila, Marko Herajärvi, Erkki Koivuranta, Jukka Ohtonen, Kimmo Ohtonen, Mikko Lukkarila, Igor Zolotarev.


title: Bandyliigakausi 2006–2007

text: Pistepörssin voitti OLS:n Samuli Niskanen 93 pisteellään.


title: Paikka nimeltä Plaston

text: Paikka nimeltä Plaston on Erkki Ahosen vuonna 1968 julkaisema tieteisromaani.


title: Paikka nimeltä Plaston

text: Helsinkiläinen biologian ja hyönteistieteen opiskelija Matti on retkellä suoalueella. Hän kohtaa oudon alumiinin värisen kiekon, joka johdattaa hänet tietokoneen ohjaamaan avaruusalukseen. Matti päätyy vieraalle planeetalle Plastonille. Hän toteaa, että täydellinen tekniikka takaa planeetan asukkaille täydellisen hyvinvoinnin ja kaiken tiedon. Plastonin asukkaiden koneet jatkavat edelleen toimintaansa, mutta asukkaat ovat ikään kuin henkisesti taantuneet sikiöasteelle. Tekniikan ylivoimaisuuden vuoksi planeetan asukkaat ovat käyneet tarpeettomiksi, turhautuneet ja jättäneet kaiken keskustietokoneen hoidettavaksi.


title: Paikka nimeltä Plaston

text: Piippua polttavassa, planeettaa tarkkailevassa hyönteistieteilijässä voi nähdä Ahosen minähahmoa. Tieteisromaani oli Ahoselle väline, jonka kautta hän pystyi tarkastemaan etäältä kiinnostuksen kohteitaan: teknistymistä, todellisuuden ja yhteiskunnan kehityksen luonnetta.


title: Paikka nimeltä Plaston

text: Planeetalla Matti tapaa naisbiologin, joka on noudettu Etelä-Afrikasta. Matti ja nainen rakastuvat. Tuotannolleen ominaisesti Ahonen keskittyy miehen kokemusmaailmaan. Voi tulkita, että nainen jää miehelle ikuisesti tuntemattomaksi.


title: Paikka nimeltä Plaston

text: Teos sai hyvän vastaanoton. Matti Rosvall kirjoitti "Aamulehdessä": ”Erkki Ahonen on kirjoittanut ensimmäisen suomalaisen vakavasti otettavan tieteisromaanin avartaen kotimaisia käsityksiä ainakin hivenen verran kohti tulevaisuutta, jota suomalainen kirjallisuus ei oikeastaan tunnusta lainkaan tuntevansa.” Science fiction -asiantuntija Jyrki Ijäksen mukaan "Paikka nimeltä Plaston" antoi lupauksen parempitasoisesta suomalaisesta tieteiskirjallisuudesta. Ahonen säilyi kuitenkin yksin 1970-luvun merkittävimpänä tieteiskirjailijana.


title: Paikka nimeltä Plaston

text: Jarmo Aaltosen mukaan Plastonin maailman yhtymäkohdat kirjoitusajan maailmaan ovat ilmeiset. Hänen mukaansa Ahonen näkee teknistyvän maailman vaarana inhimillisyyden katoamisen, mikäli tekniikkaa sovelletaan yksipuolisesti.


title: Paikka nimeltä Plaston

text: Jyrki Ijäs toteaa Ahosen pohtivan elämän kehityskaarta, älyllisen elämän rappion mahdollisuutta ja sen syitä. Vaikka Ahonen ei teoksessaan avaa yhtä monimutkaisia ajatuskuvioita kuin seuraavissa tieteisromaaneissaan, hän saa Plastonista kiintoisan vertailukohteen ihmisen kulttuurin kehitykseen.


title: Tietokonelapsi

text: Tietokonelapsi on Erkki Ahosen vuonna 1972 ilmestynyt toinen tieteisromaani.


title: Tietokonelapsi

text: Auto-onnettomuudessa kuolleen naisen syntymätön lapsi yhdistetään tietokoneeseen. Hallitus on antanut tutkijaryhmälle salaisen tehtävän, jossa sikiön erikoistumaton aivomassa pidetään elossa ja sitä kehitetään. Ahonen käyttää kybernetiikan käsitteistöä. Tutkijoiden mielestä yhteiskuntaa ovat hallinneet liiaksi tunteet, väärät ohjelmoinnit. Kertojaminänä oleva tiedemies kuvaa, kuinka on haluttu pyrkiä sisäerityksen tuottamista intohimoista vapaaseen älyyn. Tietokonelapselle annetaan puhdasta informaatiota, hänestä halutaan johdonmukainen, epäitsekäs päätöksentekijä yhteiskunnalle.


title: Tietokonelapsi

text: Jyrki Ijäs kirjoitti vuonna 1990 ilmestyneessä artikkelissaan suomalaisen tieteiskirjallisuuden historiasta, että "Tietokonelapsi" ja sitä seurannut "Syvä matka" ovat uuden kotimaisen tieteiskirjallisuuden merkittävimmät teokset.


title: Syvä matka

text: Syvä matka on Erkki Ahosen vuonna 1976 ilmestynyt kolmas tieteisromaani.


title: Syvä matka

text: Ahonen jatkaa aikaisempien tieteisromaaniensa pohdintoja ottaen aiheekseen ihmisen tajunnan. Teos on juoneltaan yksinkertainen filosofinen romaani. Kaukaisessa tulevaisuudessa ihmiskunta on siirtynyt uudelle tiedostamisen tasolle.


title: Syvä matka

text: Ahonen edusti tieteiskirjallisuuden filosofista perinnettä. "Helsingin Sanomien" Tuukka Kangasluoma kirjoitti, että Ahonen poimii käsitteitä laajalta alalta ja kehittelee niitä edelleen: taustasta löytyy yhteiskuntakybernetiikkaa, informaatioteoriaa, kvanttifysiikkaa, tähtitiedettä, biologiaa, psykoanalyysia, uskontotiedettä ja filosofiaa. "Syvä matka" pohti tietoisuuden merkitystä todellisuuden käsittämisessä. Ensimmäisissä tieteisromaaneissaan ja "Kuumatka"-päiväkirjassa Ahonen oli kehittellyt käsityksiään todellisuudesta ja yhteiskunnasta, jotka viimeisessä romaanissa ovat muovautuneet valmiiksi.


title: Syvä matka

text: Ahosen tieteisteksteissä toistuu ajatus todellisuuden yleisistä rakenteista ja kehityksen säännönmukaisuuksista. "Syvän matkan" tulevaisuudessa on tultu uudelle laadulliselle tasolle, jolloin yleiset rakenteet ovat avautuneet ihmiselle. Rakenne on jotain yleistä säilyvyyttä, jota periaatteessa kaikki noudattaa. Suuri ja pieni samastuvat:


title: Syvä matka

text: Ahonen pyrkii kuvailemaan asioita, joille ei nykykielessä ole vielä vastinetta, mikä tekee kirjan tekstistä varsin vaikeatajuista. Jossain määrin yksilökeskeisesti ja romanttisestikin Ahonen näkee luovasti ajattelevat henkilöt tiedostajina, jotka avaavat uusia ajattelun suuntia.


title: Natalie Talmadge

text: Natalie Talmadge (29. huhtikuuta 1896 New York City, New York – 19. kesäkuuta 1969 Santa Monica, Kalifornia) oli yhdysvaltalainen mykkäelokuvakauden tilapäinen elokuvanäyttelijä, joka nykyään tunnetaan parhaiten Norma Talmadgen ja Constance Talmadgen sisarena. Hänet tunnetaan myös avioliitostaan Buster Keatonin kanssa. Lyhyen elokuvauransa aikana hän teki ainoastaan yhdeksän elokuvaa, joista huomattavampia ovat "Suvaitsemattomuus" (1916) ja "Ruutia, räminää ja rakkautta" (1923).


title: Natalie Talmadge

text: Natalie Talmadge syntyi New Yorkin Brooklynissä 29. huhtikuuta vuonna 1896. Hän oli vanhempiensa Frederick ”Fred” (1868–1925) ja Margaret ”Peg” Talmadgen (omaa sukua Jose, 1864–1933) keskimmäinen tytär. Nataliella oli kaksi sisarta: Norma (1894–1957) ja Constance (1898–1973). Hänen isänsä oli työtön alkoholisti ja hänen äitinsä työskenteli erilaisissa ammateissa. Talmadgen perhettä varjosti köyhyys, ja hänen isänsä hylkäsi perheen joulupäivänä vuonna 1900. Hän kävi Flatbushissa Erasmus Hall High Schoolia.


title: Natalie Talmadge

text: Talmadge teki ensiesiintymisensä D. W. Griffithin ohjaamassa spektaakkelielokuvassa "Suvaitsemattomuus" (1916). Tämän jälkeen hän teki muutamia sivurooleja sisariensa elokuviin, joita olivat Norman "The Isle of Conquest" (1919) ja "Rakkautta tai vihaa" (1921) sekä Constancen "Rakkauden erikoistuntija" (1921).


title: Natalie Talmadge

text: Vuonna 1918 Talmadge kirjoitti Keatonin ja Roscoe ”Fatty” Arbucklen lyhytelokuvan "Out West" käsikirjoituksen. Hän työskenteli tällöin myös Arbucklen ja sisariensa sihteerinä. Hän teki viimeisen roolityönsä aviomiehensä elokuvassa "Ruutia, räminää ja rakkautta" (1923). Hän päätti lyhyen elokuvauransa yhdeksän elokuvan jälkeen ja alkoi keskittyä perhe-elämäänsä.


title: Natalie Talmadge

text: Peg-äiti kirjoitti tyttäristään kirjan, "The Talmadge Sisters", joka julkaistiin vuonna 1924. Vuonna 1927 sisaret avasivat Kalifornian San Diegooon "Talmadge Parkin", joka tunnetaan nykyisin nimellä "Talmadge District".


title: Natalie Talmadge

text: Talmadge avioitui koomikko Buster Keatonin (1895–1966) kanssa 31. toukokuuta vuonna 1921. He pitivät siviiliseremonian Keatonin agnostisismin takia, vaikka Talmadge oli katolinen. Heidän esikoispoikansa Buster Keaton Junior syntyi Los Angelesissa 2. kesäkuuta 1922, ja hänet kastettiin Joseph Talmadge Keatoniksi. Esikoispoika esiintyi jo vuoden vanhana vanhempiensa kanssa elokuvassa "Ruutia, räminää ja rakkautta", jossa hänen roolinaan oli Willie McKay. Talmadgen ja Keatonin toinen poika Robert ”Bob” Talmadge Keaton syntyi Los Angelesissa 3. helmikuuta 1924.


title: Natalie Talmadge

text: Toisen lapsen syntymän jälkeen Talmadgen ja Keatonin avioliitto alkoi rakoilla. Talmadge epäili aviomiehensä tapailevan muita naisia häneltä salaa, ja tilannetta pahensivat Keatonin työongelmat ja hänen kasvava alkoholisminsa. Heidän 11-vuotinen avioliittonsa kariutui lopulta, ja paljon julkisuutta saanut katkera avioero myönnettiin 25. heinäkuuta vuonna 1932. Talmadge vei avioeron yhteydessä Keatonin omaisuuden, myi heidän "Italian Villa" -kartanonsa vuonna 1933 ja kielsi Keatonia tapaamasta lapsiaan. Avioeron jälkeen Talmadge vaihtoi lapsiensa sukunimen Keatonista Talmadgeen ja oli tehnyt lapsilleen hyvin selväksi, että heidän sukunimensä on Talmadge eikä Keaton. Tämä oli vaikeaa etenkin 10-vuotiaalle Josephille, joka oli tottunut syntymäsukunimeensä. Myöhemmin Keaton korjasi välinsä Josephiin ja Robertiin. Keaton avioitui uudestaan avioeron jälkeen mutta Talmadge ei.


title: Natalie Talmadge

text: Avioeronsa jälkeen Talmadgella oli rakkaussuhde näyttelijä Larry Kentin (1900–1967) kanssa. Constance oli ostanut hänelle talon, jossa hän asui Kentin kanssa yhdessä. Heidän rakkaussuhteensa jäi kuitenkin lyhyeksi.


title: Natalie Talmadge

text: Ajan kuluessa Talmadgesta tuli yksinäinen, mikä johti alkoholismiin. Hän joi päivittäin runsaasti viskiä, ja lisäksi hän oli ketjupolttaja. Hän ei koskaan päästänyt irti vihastaan entistä aviopuolisoaan Keatonia kohtaan. Keatonin nimeä ei saanut koskaan mainita hänen läsnä ollessaan, mistä tuli perheen keskuudessa myöhemmin vitsi. Hänen lastenlapsensa usein tahallaan raivostuttivat isoäitinsä mainitsemalla Keatonin nimen pelkästään huvittaakseen itseään. Viimeisinä vuosinaan hän kärsi heikosta terveydestä.


title: Natalie Talmadge

text: Natalie Talmadge kuoli alkoholismista kehittyneeseen sydänhalvaukseen 73-vuotiaana Kalifornian Santa Monicassa sijaitsevassa sairaalassa torstaiyönä 19. kesäkuuta vuonna 1969. Hänet haudattiin Los Angelesissa sijaitsevalle Hollywood Forever -hautausmaalle "Abbey of the Psalms" -nimisen mausoleumin "Shrine of Eternal Love" -pyhäkköön. Pyhäkössä sijaitsee Talmadgen perheen oma yksityishuone "Talmadge Family Room", jonne on haudattu myös sisaret Norma ja Constance, vanhemmat Fred ja Peg sekä Norman aviopuoliso Carvel James ja Constancen aviopuoliso Walter Giblin. Kun Talmadgen lapset Joseph ja Robert ”Bob” aikanaan kuolivat, heidät haudattiin muualle. Joseph kuoli 84-vuotiaana Kalifornian Santa Ynezissä 14. helmikuuta vuonna 2007 ja Robert 85-vuotiaana Kalifornian Del Marissa 19. heinäkuuta vuonna 2009.


title: Henrika Ringbom

text: Henrika Ringbom (s. 20. lokakuuta 1962 Helsinki) on suomenruotsalainen kirjailija ja kääntäjä. Vuonna 2011 ilmestyi Ruotsissa kustantamon ellerströms förlag julkaisemana "En gynnsam plats för hjärtat", valikoima Mirkka Rekolan runoja Ringbomin ruotsintamina. Koulutukseltaan Ringbom on filosofian kandidaatti Helsingin yliopistosta.


title: Henrika Ringbom

text: Romaani "Sonjan kertomus" sai Svenska litteratursällskapetin (SLS) Granberg-Sumeliuksen palkinnon vuonna 2006. Neljä vuotta myöhemmin SLS myönsi Ringbomin proosarunokokoelmalle "Händelser" palkinnon Harald ja Jenny Neoviuksen rahastosta. Ringbom sai SLS:n rahastoista palkinnot myös vuosina 1991, 1995 ja 2002. Vuonna 1999 hänelle myönnettiin Längmanska stiftelsenin rahastoista palkinto.


title: Henrika Ringbom

text: Ringbom oli vuonna 2014 ehdolla Runeberg-palkinnon saajaksi teoksella "Öar i ett hav som strömmar".


title: Reino Drockila

text: Reino Drockila (24. syyskuuta 1870 Pyhtää – 26. lokakuuta 1928 Neuvostoliitto) oli suomalainen faktori, sittemmin kirjapainon omistaja ja päätoimittaja sekä Suomen työväenpuolueen varhainen johtohenkilö. Hän oli ammatillisesti järjestäytynyt jo ennen puolueen perustamista, sillä hän kuului Suomen Kirjaltajaliiton Kotkan osastoon jo vuonna 1898. Hän on ollut Haminan työväenyhdistyksen puheenjohtajana jo vuonna 1893, jolloin työväenliike oli vielä wrightiläisessä vaiheessa eikä sosialistinen. Vuonna 1894 Reino Drockila ehdotti alustuksessaan, että tulisi pyrkiä lyhentämään työpäivän pituutta kymmentuntiseksi. Tästä työnantajapuoli kuuluu ”loukkaantuneen”.


title: Reino Drockila

text: Drockila oli ruotsinkielisen Arbetaren-lehden vastaavana toimittajana vuosina 1901–1903. Hän oli toimittamassa myös Yrjö Mäkelinin, Kössi Kaatran ja Vihtori Kososen kanssa 1906 Oikeus – sosialidemokratinen sanomalehti -nimistä lyhytikäistä julkaisua. Drockila ehti vaikuttaa myös Helsingin kaupunginhallinnossa


title: Reino Drockila

text: Reino Drockila oli edustajana työväenpuolueen ensimmäisessä varsinaisessa edustajakokouksessa Viipurissa vuonna 1901. Siellä hän kannatti yhteistoimintaa porvarillisten voimien kanssa. Tunnetussa Forssan puoluekokouksessa 1903 hän edusti virallisesti järjestävää paikallista Kuha-työväenyhdistystä. Siellä hän kuului vakuutuskysymysvaliokuntaan. Puolueen ylimääräisessä edustajakokouksessa Tampereella hän kuului kokouksen puheenjohtajistoon. Kenraalikuvernööri Bobrikovin sortokautena Drockila organisoi kutsuntalakkoagitaattoreita muun muassa Oulun seudulle. Vuoden 1905 suurlakon jälkeiseen Helsingin Rautatientorilla huudettuun senaattiin Drockila valittiin sosialidemokraattien edustajana. Kyseinen senaatti ei koskaan kokoontunut; sen sijaan marraskuun lopussa nimitettiin Mechelinin senaatti, jossa sosiaalidemokraatit eivät olleet mukana J. K. Karia lukuun ottamatta.


title: Reino Drockila

text: Omistajan nimellä toiminut kirjapaino Reino Drockila julkaisi muun muassa Lambert Valdemar Müllerin ja Emil Lehénin teoksia sekä "Työväen laulukirjan" vuonna 1903.


title: Reino Drockila

text: Neuvostoliittoon siirtynyt Drockila pidätettiin maaliskuussa 1928 vakoilusta syytettynä, tuomittiin lokakuussa ja teloitettiin neljä päivää myöhemmin. Hänet haudattiin Vagankovon hautausmaalle Moskovaan. Hänet rehabilitoitiin 1990-luvun alussa.


title: Tariffi

text: Tariffi ( 'hinnasto' < arab. "ta'rīf" 'ilmoittaa') on vahvistettu ja yleensä virallinen maksu- tai hintaluettelo. Tariffi voi viitata muun muassa kuljetusmaksuihin (seutuliikenteen yhteistariffi) tai tulleihin (tullitariffi). Esimerkiksi tullitariffiluettelon perusteella maahan tuodusta tavarasta kannetaan tulli. Maksuluettelon ohella tariffi voi tarkoittaa myös yksittäistä maksua.


title: The Astronaut Farmer

text: The Astronaut Farmer (televisioesityksessä nimellä "Unelma avaruudesta") on vuonna 2006 ensi-iltansa saanut draamaelokuva. Michael Polishin ohjaaman elokuvan pääosia esittävät Billy Bob Thornton, Virginia Madsen, Max Thieriot, Jasper Polish, Logan Polish, Bruce Dern ja Bruce Willis. Elokuva ei menestynyt taloudellisesti.


title: The Astronaut Farmer

text: Elokuvassa astronauttikoulutuksessa ollut Charles Farmer (Thornton), joka ei koskaan päässyt avaruuteen, alkaa rakentaa omaa avaruusrakettia kotitilallaan Texasissa. Hän onnistuu lopulta mutkikkaiden vaiheiden kautta laukaisemaan sen onnistuneesti.


title: Tom Blomqvist

text: Tom Leonard Blomqvist (s. 30. marraskuuta 1993 Cambridge) on brittiläis-ruotsalainen moottoriurheilija. Hän kilpailee brittiläisellä lisenssillä. Hänen isänsä on 1984 MM-Rallin maailmanmestari Stig Blomqvist. Vuodet 2012–2013 Blomqvist kuului Red Bullin nuorten kuljettajien kehitysohjelmaan.


title: Tom Blomqvist

text: Blomqvist aloitti kilpauransa karting-sarjoissa, jossa hän kilpaili vuosina 2003–2008 voittaen useita mestaruuksia Uudessa-Seelannissa. Vuonna 2009 hän siirtyi kilpailemaan Ruotsin Formula Renault 2.0-sarjaan, ottaen viisi palkintokorokesijoitusta ja yhden voiton 14 ajetusta kilpailusta sijoittuen sarjan loppupisteissä kolmanneksi. Hän sijoittui samana vuonna Formula Renault NEZ Championship-sarjassa niin ikään kolmanneksi.


title: Tom Blomqvist

text: Vuonna 2010 Blomqvist voitti Britannian Formula Renault -sarjan mestaruuden 16-vuotiaana ollen kaikkien aikojen nuorin sarjan mestaruuden voittanut kuljettaja. Vuonna 2010 hän sai Autosport British Club Driver of the Year ja British Racing Drivers’ Clubin Henry Surtees -palkinnon suorituksistaan ja ajotaidoistaan.


title: Tom Blomqvist

text: Vuonna 2011 Blomqvist kilpaili Saksan Formula 3 -sarjassa. Hän loukkaantui EuroSpeedway Lausitzin radalla ajetussa kilpailussa ja joutui jättämään neljä viimeistä kilpailua väliin. Hän sijoittui kuitenkin loppupisteissä kuudenneksi saavuttaen yhden voiton. Vuonna 2012 Blomqvist ajoi Formula 3 Euroseries -sarjassa sijoittuen loppupisteissä seitsemänneksi. Vuonna 2013 Blomqvist ajoi uudelleen perustetussa Euroopan Formula 3 mestaruussarjassa. Hän saavutti kauden aikana kolme kolmossijaa sijoittuen sarjan seitsemänneksi. Vuonna 2014 Blomqvist jatkoi samassa sarjassa. Hän saavutti kuusi voittoa, kuusi paalupaikkaa ja yhdeksän nopeinta kierrosta sijoittuen loppupisteissä sarjan toiseksi.


title: Tom Blomqvist

text: Vuonna 2015 Blomqvist kilpaili DTM-vakioautojensarjassa BMW:n autolla. Hän otti ensimmäisen osakilpailuvoittonsa jo tulokaskaudellaan voitettuaan Oscherslebenissa sunnuntain kilpailun.


title: Footloose (vuoden 2011 elokuva)

text: Footloose on yhdysvaltalainen tanssielokuva vuodelta 2011. Se on samannimisen vuoden 1984 elokuvan uudelleenfilmatisointi. Sen pääosissa nähdään Julianne Hough, Kenny Wormald, Dennis Quaid ja Andie MacDowell. Elokuva kertoo nuoresta miehestä, joka muuttaa Bostonista pieneen etelän kaupunkiin ja protestoi kaupungin tanssikieltoa vastaan. Elokuva julkaistiin Australiassa ja Uudessa-Seelannissa 6. lokakuuta 2011.


title: Hartela

text: Hartela on suomalainen rakennusliike, joka on perustettu vuonna 1942. Yritys on yksi Suomen suurimmista rakennusliikkeistä. Hartela sai alkunsa Turussa, kun Emil Hartela ja Vilho Heinonen perustivat Urakoitsijat Oy -nimisen liikkeen. Vuosien kuluessa liikkeen toiminta laajeni ympäri Suomea.


title: The Bad Touch

text: The Bad Touch on yhdysvaltalaisen The Bloodhound Gang -yhtyeen singlekappale vuodelta 1999. Musiikkivideossa yhtyeen jäsenet pukeutuvat apinoiksi ja alkavat esittää villiä luontoeläintä.


title: Klas Dahlbeck

text: Klas Dahlbeck (s. 6. heinäkuuta 1991 Katrineholm, Ruotsi) on ruotsalainen jääkiekkopuolustaja, joka pelaa NHL-seura Arizona Coyotesissa, jonne hän siirtyi vuoden 2015 maaliskuussa vaihoissa Antoine Vermetteen. Hän on suhteellisen isokokoinen puolustava puolustaja, jonka vahvuudet ovat peliäly ja sijoittuminen. Chicago Blackhawks varasi Dahlbeckin kolmannella kierroksella 79. pelaajana .


title: Klas Dahlbeck

text: Dahlbeck on Katrineholm Hockeyn kasvatti. Hän edusti juniorina sittemmin Växjö Lakersia, jonka J18-joukkuetta Dahlbeck oli nostamassa I-divisioonasta J18 Elitiin keväällä 2008. Kaudella 2008–2009 hän debytoi miesten peleissä esiintyessään lainalla viidessä Ruotsin I-divisioonaottelussa Gislaveds SK:n riveissä.


title: Klas Dahlbeck

text: Kaudeksi 2009–2010 Dahlbeck siirtyi Linköpings HC:n SuperElit-joukkueeseen. Hän kävi marraskuussa 2009 kahden ottelun mittaisella lainalla I-divisioonajoukkue Mjölby HC:ssa ja teki kauden aikana debyyttinsä myös Linköpingin Elitserien-joukkueessa, jossa Dahlbeck pelasi kuusi runkosarja- ja kolme playoff-ottelua ilman tehopisteitä. Toukokuussa 2010 hän teki kaksivuotisen jatkosopimuksen joukkueen kanssa.


title: Klas Dahlbeck

text: Kausi 2010–2011 oli Dahlbeckin tulokaskausi Elitserienissä. Hän teki 47 runkosarja- ja seitsemässä playoff-ottelussa kahdeksan syöttöpistettä. NHL-seura Chicago Blackhawks varasi Dahlbeckin kolmannella kierroksella 79. pelaajana kesällä 2011.


title: Klas Dahlbeck

text: Dahlbeck pelasi alle 20-vuotiaiden MM-kilpailuissa vuonna 2011. Hän debytoi Ruotsin A-maajoukkuessa kaudella 2010–2011 ja on pelannut yhteensä kymmenen A-maaottelua tehden kaksi syöttöpistettä.


title: ARA Cervantes (1925)

text: ARA Cervantes (runkonumero E1) oli Argentiinan laivaston Cervantes-luokan hävittäjä. Sen valmistus aloitettiin Espanjan laivaston Churruca-luokan nimikkoaluksena. Argentiinan hallitus lunasti aluksen 10. kesäkuuta 1926.


title: ARA Cervantes (1925)

text: Alus laskettiin vesille 26. kesäkuuta 1925. Alus valmistui 3. syyskuuta 1927. Se saavutti koeajoissa ilman aseistusta 38,76 solmun nopeuden.


title: ARA Cervantes (1925)

text: Alus palveli toisessa maailmansodassa, jonka loputtua aluksen keskilaivassa ollut tykki korvattiin kahdella kaksiputkisella 40 millimetrtin ilmatorjuntatykillä. Myöhemmin vielä kolmituumainen vaihdettiin kaksiputkiseen 40 millimetrin ilmatorjuntatykkiin. Alus luokiteltiin 1950-luvulla torpedoveneeksi. Se poistettiin alusluetteloista 24. kesäkuuta 1961.


title: Sukanen Ship Pioneer Village and Museum

text: Sukanen Ship Pioneer Village and Museum-niminen museo sijaitsee Moose Jawissa, Saskatchewanissa Kanadassa ja sisältää muun muassa kanadansuomalaisen 1800-luvulla Kanada ssa eläneen siirtolaisen Tom Sukasen Sontiainen-laivan.


title: ARA Juan de Garay (1925)

text: ARA Juan de Garay (runkonumerot E2 ja T2) oli Argentiinan laivaston Cervantes-luokan hävittäjä. Sen valmistus aloitettiin Espanjan laivaston Churruca-luokan aluksena "Alcalá Galiano". Argentiinan hallitus lunasti aluksen 10. kesäkuuta 1926.


title: ARA Juan de Garay (1925)

text: Alus laskettiin vesille 2. marraskuuta 1925. Alus valmistui 3. syyskuuta 1927.


title: ARA Juan de Garay (1925)

text: Alus palveli toisessa maailmansodassa, jonka loputtua aluksen keskilaivassa ollut tykki korvattiin kahdella kaksiputkisella 40 millimetrtin ilmatorjuntatykillä. Myöhemmin vielä kolmituumainen vaihdettiin kaksiputkiseen 40 millimetrin ilmatorjuntatykkiin. Alus luokiteltiin 1950-luvulla torpedoveneeksi. Se poistettiin alusluetteloista 25. maaliskuuta 1960.


title: ARA La Rioja (1929)

text: ARA La Rioja (runkonumero E4) oli Argentiinan laivaston Mendoza-luokan hävittäjä.


title: ARA La Rioja (1929)

text: Alus tilattiin 1927 Brittensaarilta Cowesista J. Samuel White and Companyltä ja se laskettiin vesille 2. helmikuuta 1929. Alus valmistui 23. heinäkuuta 1929. Se saavutti koejoissa lähes 39 solmun nopeuden. Alus matkasi sisaralustensa kanssa Argentiinaan, minne ne saapuivat marraskuussa. Alus oli matkannut lähes 5 800 merimailia Lissabonista Puerto Belgranoon ilman satamassa käyntiä.


title: ARA La Rioja (1929)

text: Alus palveli toisessa maailmansodassa. Alus muutettiin 1958 sukellusveneentorjuntakykyiseksi saattajaksi. Se poistettiin alusluetteloista 30. huhtikuuta 1962, kun Yhdysvalloista hankitut kolme Fletcher-luokan hävittäjää saapuivat.


title: Altti Mäkinen

text: Altti Mäkinen (s. 14. maaliskuuta 1987 Järvenpää) on suomalainen jalkapalloilija, joka pelaa tällä hetkellä Järvenpään Palloseuran riveissä. Vuosien 2006-2010 aikana hän kuului espoolaisen FC Hongan miehistöön, mutta ei onnistunut saavuttamaan seurassa peliaikaa Veikkausliigan tasolla. Vuonna 2011 edessä oli paluu takaisin kasvattajaseura JäPS:in riveihin. Pelipaikaltaan Mäkinen on maalivahti.


title: Hondurasin liberaalipuolue

text: Hondurasin liberaalipuolue () on hondurasilainen keskusta-vasemmistolainen liberaalipuolue, joka kuuluu kansainväliseen Liberal International -järjestöön. Hondurasin liberaalipuolue perustettiin 1891, ja se on Hondurasin vanhin puolue. Se on myös kansallispuolueen ohella toinen Hondurasin perinteisistä valtapuolueista.


title: Hondurasin liberaalipuolue

text: Liberaalipuolueen juuret ovat Céleo Ariasin ja Marco Aurelio Soton edustamasta liberalismista, jonka tavoitteina kirkon ja valtion erottaminen, edustuksellinen hallinto ja talousliberalismi. Virallisesti se perustettiin Policarpo Bonillan hallintoaikana, vuonna 1891. Perinteisesti liberaalipuoluetta on pidetty uudistusmielisempänä ja antimilitaristisempana Hondurasin kahdesta valtapuolueesta. Kuva liberaaleista muuttui suuresti oikeistolaisen armeijaan kytköksissä olleen Roberto Suazo Córdovan hallituskaudella 1982–1986.


title: Hondurasin liberaalipuolue

text: Liberaalipuolueen kannatus on ollut perinteisesti suurempaa kaupunkialueilla ja maan kehittyneemmässä osassa. Puolueen suurin kannatus on keskittynyt Atlántidan, Cortésin, Francisco Morazánin, El Paraíson ja Yoron departementteihin.


title: Keski-Amerikan suurtasavalta

text: Keski-Amerikan suurtasavalta oli Hondurasin, Nicaraguan ja El Salvadorin lyhytikäinen valtioliitto, joka kesti 1896–1898. Se oli yritys herättää uudelleen henkiin Keski-Amerikan liittotasavalta.


title: Keski-Amerikan suurtasavalta

text: Keski-Amerikassa oli olemassa edelleen liittovaltioajatus, vaikka Keski-Amerikan liittovaltio oli hajonnut pian itsenäistymisensä jälkeen. Esimerkiksi Guatemalan Justo Rufino Barrios oli pyrkinyt liittovaltioon, kun hän johti 1870-luvulla maansa sotaan El Salvadoria vastaan. Hondurasin presidentti Policarpo Bonilla puolestaan kutsui kollegansa Amapalaan, kun britit olivat vetäytyneet Keski-Amerikasta. Honduras, Nicaragua ja El Salvador solmivat Amapalassa 20. kesäkuuta 1895 sopimuksen, jonka tavoitteena oli Keski-Amerikan suurtasavallan muodostaminen. Liittovaltio oli hauras, ja se hajosi jo 1898, pian perustuslain kirjoittamisen jälkeen.


title: Kari Savolainen (kenraali)

text: Kari Ilmari Savolainen (s. 15. marraskuuta 1941 Helsinki) on suomalainen upseeri ja eläkkeellä oleva prikaatikenraali. Hänet ylennettiin arvoon vuonna 1997.


title: Kari Savolainen (kenraali)

text: Savolainen valmistui Kadettikoulun jalkaväkilinjalta vuonna 1963.Hänen viimeinen palveluspaikkansa oli Keski-Suomen sotilaslääni, jonka komentajana hän oli 1996-1999 jääden samalla eläkkeelle.


title: Kari Savolainen (kenraali)

text: Savolainen on puolustusvoimissa palvelunsa jälkeen toiminut Maanpuolustuskoulutus ry:n (nykyinen Maanpuolustuskoulutusyhdistys) toiminnanjohtajana 2000-luvulla.


title: Operaatio Snow White

text: Operaatio Snow White oli skientologien vuosina 1973 - 1977 suorittama toimenpidesarja, jolla skientologikirkko pyrki hävittämään Yhdysvaltain hallituksen hallussa olevia aineistoja, joissa oli skientologiakirkon kannalta kielteisiä asioita. Noin 5000 kirkon jäsentä soluttautui 136 liittovaltion virastoon kuten Interpoliin, Yhdysvaltain verovirastoon ja oikeuslaitokseen sekä Yhdysvaltain lääkärijärjestöön AMA:han, kopioi papereita ja varoitti tulevista iskuista. Jäsenet myös murtautuivat virastoihin ja asensivat salakuuntelulaitteita.


title: Georgian yliopisto

text: Georgian yliopisto (University of Georgia, lyhenne UGA) on vuonna 1785 perustettu julkinen yliopisto Athensissa. Se sijaitsee 60 mailin päässä Atlantan keskustasta itäkoilliseen.


title: Georgian yliopisto

text: Georgian yliopisto oli koko Yhdysvaltain ensimmäinen osavaltion perustama yliopisto. Ensimmäiset oppilaat valmistuivat koulusta vasta vuonna 1804, 19 vuotta perustamisen jälkeen.


title: Georgian yliopisto

text: Koulun urheilujoukkueet kilpailevat NCAA:n korkeimmalla divisioontasolla. Näistä tunnetuin on amerikkalaisen jalkapallon joukkue Georgia Bulldogs.


title: Georgian yliopisto

text: Georgian yliopisto käsittää yhteensä 18 tiedekuntaa ja tarjoaa yli 140 tutkintoon johtavaa koulutushaaraa. Yliopiston pääkampus Athensissa on noin kolmen neliökilometrin ja lähes 400 rakennuksen laajuinen, ja sivukampukset sijaitsevat Tiftonissa ja Griffinissä ja satelliittikampukset Atlantassa ja Lawrencevillessä. Tutkijaresidenssit yliopistolla on Oxfordin yliopistossa, Italian Cortonassa ja Costa Rican Monteverdessä.


title: Georgian yliopisto

text: Yliopiston 13 kirjastoa käsittävät yhteensä noin 4,7 miljoonaa teosnimikettä.


title: Georgian yliopisto

text: U.S. News & World Report -lehti sijoitti Georgian yliopiston vuonna 2013 julkaisemassaan ”Best Colleges” -rankinglistassa Yhdysvaltain julkisten yliopistojen sijalle 21.


title: The Facts of Life

text: The Facts of Life on vuosina 1979-88 esitetty komediasarja, joka on spin-off Diff'rent Strokes televisiosarjalle. Sarjaa tehtiin yhteensä 201 jaksoa ja yhdeksän tuotantokautta. Sarjan päähenkilöitä esittivät muun muassa Charlotte Rae, Lisa Whelchel, Nancy McKeon, Mindy Cohn, Kim Fields, Cloris Leachman, MacKenzie Astin ja George Clooney. Sarjan ovat luoneet Dick Clair ja Jenna McMahon. Sarja voitti TV Land Awardin vuonna 2011.


title: Talk of the Town (Pretenders)

text: Talk of the Town on brittiläisen Pretenders-yhtyeen kappale ja single vuodelta 1980. Singlen tuotti Chris Thomas ja äänitti Bill Price. Levy-yhtiö oli Real Records. Kansikuva on otettu Lontoossa Talk of the Townin edustalla.


title: Cuyamel Fruit Company

text: Cuyamel Fruit Company oli Sam Zemurrayn perustama yhdysvaltalainen hedelmäyritys, joka kuljetti banaaneja Puerto Cortésin sataman kautta. Zemurray myi yrityksensä United Fruit Companylle 1929. Cuyamel Fruit tuotti banaanin lisäksi sokeria ja omisti Hondurasista tuhansia hehtaareja maata ja rautateitä.


title: Cuyamel Fruit Company

text: Cuyamel Fruit Companyn perustana oli Zemurrayn vuonna 1903 perustama Hubbard-Zemurray, josta United Fruit Company omisti pääosan. United Fruit vetäytyi 1910-luvulla ja Hubbard-Zemurray organisoitiin uudelleen, ja siitä muodostettiin 1911 Cuyamel Fruit Company. Yritys perusti pian La Limaan osaston, josta tuli Keski-Amerikan johtavia banaanintuottajia. La Liman banaanit tunnettiin laadustaan.


title: Cuyamel Fruit Company

text: Cuyamel Fruit rekisteröityi osakeyhtiöksi Delawaressa 1923, mutta sen vuosittaisen kokoukset pidettiin silti New Orleansissa. Vuoden 1924 lopulla Cuyamel Fruitin ja sen Hondurasin paikallisyhtiön Cortes Companyn sekä tytäryhtiöiden Bluefields Fruit and Transportation Companyn ja the Sula Sugar Companyn yhteenlasketut varat olivat 3,97 miljoonaa dollaria. Cuyamel Fruit kasvoi 1920-luvulla maailman toiseksi suurimmaksi banaanien ja muiden trooppisten hedelmien myyjäksi United Fruitin jälkeen.


title: Cuyamel Fruit Company

text: Cuyamel Fruitin ja United Fruitin välille kehkeytyi Pohjois-Amerikan markkinoilla hintakilpailu, joka päättyi, kun United Fruit osti kilpailijansa 32 miljoonalla dollarilla. Kaupan myötä United Fruitille siirtyi noin tuhat neliökilometriä banaanimaita, 15 höyrylaivaa, satamavarustuksia ja rautateitä. Cuyamel Fruitin johtajasta Zemurraystä tuli samalla United Fruitin suurin osakkeenomistaja, ja hän sai paikan yrityksen johtokunnasta. Kaupan ansiosta United Fruitin hallussa oli noin kaksi kolmasosaa Amerikan banaanimarkkinoista.


title: Ison-Britannian luterilainen kirkko

text: Ison-Britannian luterilainen kirkko (Lutheran Church in Great Britain) on luterilainen kirkko Isossa-Britanniassa.


title: Ison-Britannian luterilainen kirkko

text: Se on ollut vuodesta 1988 Luterilaisen maailmanliiton jäsen, ja sen jäsenmäärä on 1500. Vuonna 2010 se liittyi jäseneksi Porvoon kirkkoyhteisöön. Kirkolla on kahdeksan englanninkielistä seurakuntaa, minkä lisäksi se järjestää jumalanpalveluksia amharaksi yhdellä paikkakunnalla, kiinaksi yhdellä paikkakunnalla, oromoksi yhdellä paikkakunnalla, puolaksi kahdeksalla paikkakunnalla, swahiliksi kahdella paikkakunnalla ja tigrinjaksi yhdellä paikkakunnalla.


title: Andrea Agnelli

text: Andrea Agnelli (s. 6. joulukuuta 1975 Torino, Italia) on italialainen liikemies.


title: Andrea Agnelli

text: Agnelli toimii Juventuksen puheenjohtajana. Hän on myös Fiatin ja Exorin hallituksien jäsen.


title: Andrea Agnelli

text: Agnelli kuuluu maineikkaaseen samannimiseen teollisuussukuun.


Bob Jonesin yliopisto vastaan Yhdysvallat on vuodelta 1983 oleva Yhdysvaltain korkeimman oikeuden päätös, jonka mukaan Internal Revenue Service eli verohallinto voi ilman kongressin lupaa kumota organisaation verovapauden.


title: Bob Jonesin yliopisto vastaan Yhdysvallat

text: Raamatuntulkintansa vuoksi Bob Jonesin yliopisto ei ottanut ennen vuotta 1971 lainkaan mustia opiskelijoita. Vuosina 1971–1975 se ei ottanut mustia opiskelijoita, jotka eivät olleet naimisissa. Vuoden 1975 jälkeen yliopisto hyväksyi mustat naimattomat opiskelijat, mutta ei edelleenkään opiskelijoita, jotka olivat naimisissa eri rotua olevan henkilön kanssa tai jotka kannattivat tällaisia suhteita. Yliopisto myös kielsi kahden eri rotua olevan opiskelijan seurustelun.


text: Ennen vuotta 1970 yksityisille oppilaitoksille myönnettiin verovapaus riippumatta niiden rotupolitiikasta. Näin ollen verovapauden sai myös Bob Jonesin yliopisto. Vuonna 1970 IRS:n säädökset muuttuivat. Verovapautta ei enää sallittu yksityiskouluille, joissa oli voimassa rotuerotteluun rinnastettavia käytäntöjä.


text: IRS kertoi yliopistolle aikovansa peruuttaa sen verovapauden, ja yliopisto nosti IRS:ää vastaan kanteen. Lukuisten eri oikeusjuttujen jälkeen asia eteni korkeimpaan oikeuteen, joka päätti toukokuussa 1983 asiasta äänin 8–1.


title: ARA Mendoza (1929)

text: ARA Mendoza (runkonumero E3) oli Argentiinan laivaston Mendoza-luokan hävittäjä.


title: ARA Mendoza (1929)

text: Alus tilattiin 1927 J. Samuel White and Companyltä Cowesista ja se laskettiin vesille 18. heinäkuuta 1928. Alus valmistui 24. tammikuuta 1929. Se saavutti koejoissa 38 solmun nopeuden.


title: ARA Mendoza (1929)

text: Alus matkasi Argentiinaan yhdessä sisaralustensa kanssa, minne ne saapuivat marraskuussa. Alus palveli toisessa maailmansodassa. Alus muutettiin 1958 sukellusveneentorjuntakykyiseksi saattajaksi. Se poistettiin alusluetteloista 30. huhtikuuta 1962, kun Yhdysvalloista hankitut kolme Fletcher-luokan hävittäjää saapuivat.


title: ARA Tucumán (1929)

text: ARA Tucumán (runkonumero E5) oli Argentiinan laivaston Mendoza-luokan hävittäjä.


title: ARA Tucumán (1929)

text: Alus tilattiin 1927 J. Samuel White and Companylta Cowesista ja se laskettiin vesille 16. lokakuuta 1928. Alus valmistui 3. toukokuuta 1929. Se saavutti koejoissa 38 solmun nopeuden.


title: ARA Tucumán (1929)

text: Alus matkasi Argentiinaan yhdessä sisaralustensa kanssa, minne ne saapuivat marraskuussa. Alus oli matkannut lähes 5 800 merimailia Lissabonista Puerto Belgranoon ilman satamassa käyntiä. Alus palveli toisessa maailmansodassa. Vuonna 1958 alus muutettiin sukellusveneentorjuntakykyiseksi saattajaksi. Se poistettiin alusluetteloista 30. huhtikuuta 1962, kun Yhdysvalloista hankitut kolme Fletcher-luokan hävittäjää saapuivat.


title: Lijiangin vanhakaupunki

text: Lijiangin vanhakaupunki () on noin 800 vuotta vanha vanhakaupunki ja Unescon maailmanperintökohde Lijiangissa, Yunnanin maakunnassa Kiinassa. Vanhakaupunki lisättiin maailmanperintöluetteloon vuonna 1997.


title: John Elkann

text: John Philip Jacob Elkann (s. 1. huhtikuuta 1976 New York, New York, Yhdysvallat) on italialainen liikemies.


title: John Elkann

text: Elkann on toiminut vuodesta 2010 Fiatin hallituksen puheenjohtajana. Hän on myös Ferrarin ja Fiat Chryslerin hallitusten puheenjohtaja sekä Exorin toimitusjohtaja ja hallituksen puheenjohtaja.


title: John Elkann

text: Elkann kuuluu maineikkaaseen Agnellin teollisuussukuun.


title: ARA Misiones (1937)

text: ARA Misiones (runkonumerot E11, T11 ja D11) oli Argentiinan laivaston Buenos Aires -luokan hävittäjä.


title: ARA Misiones (1937)

text: Alus tilattiin Cammell Lairdilta ja se laskettiin vesille 23. syyskuuta 1937. Alus valmistui 5. syyskuuta 1938.


title: ARA Misiones (1937)

text: Alus palveli toisessa maailmansodassa, jonka jälkeen sen puolen tuuman konekiväärit korvattiin kahdella yksiputkisella 40 millimetrin ilmatorjuntatykillä. Se luokiteltiin 1952 torpedoveneeksi (), jolloin sen runkonumeroksi tuli T11 ja edelleen 1957 hävittäjäksi () runkonumerolla D11. Aluksen takimmaiset torpedoputket poistettiin 1956 ja etummainen etsintävalotasanne suurennettiin ja sille asennettiin kaksi kaksiputkista 40 millimetrin ilmatorjuntatykkiä. Samassa yhteydessä alus varustettiin tutkalla. Se romutettiin 1974.


title: ARA Santa Cruz (1937)

text: ARA Santa Cruz (runkonumerot E12, T12 ja D12) oli Argentiinan laivaston Buenos Aires -luokan hävittäjä.


title: ARA Santa Cruz (1937)

text: Alus tilattiin Cammell Lairdilta ja se laskettiin vesille 3. marraskuuta 1937. Alus valmistui 26. syyskuuta 1938.


title: ARA Santa Cruz (1937)

text: Alus palveli toisessa maailmansodassa, jonka jälkeen sen puolen tuuman konekiväärit korvattiin kahdella yksiputkisella 40 millimetrin ilmatorjuntatykillä. Se luokiteltiin 1952 torpedoveneeksi (), jolloin sen runkonumeroksi tuli T12 ja edelleen 1957 hävittäjäksi () runkonumerolla D12. Aluksen takimmaiset torpedoputket poistettiin 1956 ja etummainen etsintävalotasanne suurennettiin ja sille asennettiin kaksi kaksiputkista 40 millimetrin ilmatorjuntatykkiä. Samassa yhteydessä alus varustettiin tutkalla. Se poistettiin alusluettelosta 1973.


title: ARA San Juan (1937)

text: ARA San Juan (runkonumerot E9, T9 ja D9) oli Argentiinan laivaston Buenos Aires -luokan hävittäjä.


title: ARA San Juan (1937)

text: Alus tilattiin John Brown and Companyltä ja se laskettiin vesille 24. kesäkuuta 1937. Alus valmistui 23. maaliskuuta 1938.


title: ARA San Juan (1937)

text: Alus palveli toisessa maailmansodassa, jonka jälkeen sen puolen tuuman konekiväärit korvattiin kahdella yksiputkisella 40 millimetrin ilmatorjuntatykillä. Se luokiteltiin 1952 torpedoveneeksi (), jolloin sen runkonumeroksi tuli T9 ja edelleen 1957 hävittäjäksi () runkonumerolla D9. Aluksen takimmaiset torpedoputket poistettiin 1956 ja etummaista etsintävalotasannetta suurennettiin ja sille asennettiin kaksi kaksiputkista 40 millimetrin ilmatorjuntatykkiä. Samassa yhteydessä alus varustettiin tutkalla. Se poistettiin palveluksesta 1973.


title: ARA San Luis (1937)

text: ARA San Luis (runkonumerot E10, T10 ja D10) oli Argentiinan laivaston Buenos Aires -luokan hävittäjä.


title: ARA San Luis (1937)

text: Alus tilattiin John Brown and Companyltä ja se laskettiin vesille 23. elokuuta 1937. Alus valmistui 23. maaliskuuta 1938.


title: ARA San Luis (1937)

text: Alus palveli toisessa maailmansodassa, jonka jälkeen sen puolen tuuman konekiväärit korvattiin kahdella yksiputkisella 40 millimetrin ilmatorjuntatykillä. Se luokiteltiin 1952 torpedoveneeksi (), jolloin sen runkonumeroksi tuli T10 ja edelleen 1957 hävittäjäksi () runkonumerolla D10. Aluksen takimmaiset torpedoputket poistettiin 1956 ja etummainen etsintävalotasanne suurennettiin ja sille asennettiin kaksi kaksiputkista 40 millimetrin ilmatorjuntatykkiä. Samassa yhteydessä alus varustettiin tutkalla. Se poistettiin palveluksesta 3. toukokuuta 1971.


title: Mrika

text: Mrika on Preng Jakovan säveltämä ooppera, jota pidetään ensimmäisenä albanialaisena oopperana. Sen albaniankielinen libretto on Llazar Siliqin käsialaa. Teos kantaesitettiin Shkodërissa vuonna 1958 nelinäytöksisenä versiona, ja nykyisin käytetty kolminäytöksinen versio kantaesitettiin Tiranassa joulukuussa 1959.


title: Mrika

text: "Mrika" perustuu Jakovan ja Siliqin aiemman yhteistyön tuloksena syntyneeseen kaksikohtauksiseen "Dritë mbi Shqipëri" -teokseen, joka oli kantaesitetty Tiranassa heinäkuussa 1952.


title: Scaglietti

text: Scaglietti oli italialainen autojen muotoilu- ja korinrakennusyritys, jonka perusti 1951 Sergio Scaglietti (9. tammikuuta 1920 – 20. marraskuuta 2011) autokorjaamoksi. Se sijaitsi vastapäätä Ferraria tien toisella puolella Maranellossa Modenan lähellä. Yritys valmisti 1950-luvulla useita Ferrarin kilpa-autoja. Kaikissa Scagliettin suunnittelemissa autoissa luki Scaglietti & C. mutta Scagliettin rakentamissa ulkopuolisten suunnittelemissa malleissa ei ollut. Eräät Ferrarin tavoitelluimmista malleista, kuten 250 California, 250 GTO ja 250 Tour de France, suunnitteli Pinin Farina ja rakensi Scaglietti.


title: Scaglietti

text: Scagliettin suunnitelmien omistusoikeus on nykyisin Ferrarilla. Scagliettin suunnittelemia malleja:


title: Antioquia-luokka

text: Antioquia-luokka oli Kolumbian laivaston hävittäjäluokka, johon kuului kaksi alusta. Alukset tilattiin Yarrow Shipbuildersilta. Alukset olivat alun perin Portugalin 12. kesäkuuta 1931 tilaamat Douro-luokan alukset "Tejo" ja "Douro". Kuitenkin Kolumbian ja Perun poliittisen tilanteen kiristyessä Kolumbia totesi olevansa ilman laivastoa, joka suojelisi maan pitkää sekä Karibianmeren että Tyynenmeren rannikkoa. Kolumbia pyysi apua Portugalilta, joka tarjosi mahdollisuuden lunastaa valmistumassa olevat aluksensa. Alusten hankinta tasapainotti alueen tasapainoa Perun hankittua vuonna 1933 Virosta kaksi hävittäjää.


title: Fade to Red

text: Fade to Red on laulaja-lauluntekijä Tori Amosin musiikki-DVD vuodelta 2006. DVD on kokoelma Amosin musiikkivideoista vuosilta 1992–2005. Se sisältää myös Amosin kommentteja videoista. Kokoelman julkaisi Rhino Entertainment.Bonusvideot


title: Fade to Red

text: Bonusvideot


title: Shelagh Delaney

text: Shelagh Delaney (25. marraskuuta 1938 – 20. marraskuuta 2011) oli englantilainen näytelmäkirjailija ja käsikirjoittaja. Hänen tunnetuin teoksensa on esikoisnäytelmä "A Taste of Honey" (1958, suom. "Hunajan maku"), jonka hän kirjoitti 18-vuotiaana.


title: Shelagh Delaney

text: Delaney kuului Britanniassa 1950-luvun lopulla syntyneeseen, näytelmäkirjailija John Osbornen näytelmällään "Nuori viha" aloittamaan ”nuorten vihaisten miesten” kirjoittajasukupolveen, ja häntä kutsutaankin siksi usein ”nuoreksi vihaiseksi naiseksi”. Ryhmän arkisia ja todenmukaisia näytelmiä kutsutaan usein ”tiskipöytärealismiksi”.


title: Shelagh Delaney

text: "A Taste of Honey" kantaesitettiin 27. toukokuuta 1958. Sen Broadway-versio sai New York Drama Critics’ Circlen palkinnon näytäntövuoden 1960–1961 parhaana ulkomaisena näytelmänä. Suomessa "Hunajan makua" esitettiin viidessä ammattiteatterissa 1960-luvun puolenvälin paikkeilla.


title: Shelagh Delaney

text: Delaney teki näytelmien lisäksi useita radiokuunnelmien ja elokuvien käsikirjoituksia. Yhdessä ohjaaja Tony Richardsonin kanssa hän laati käsikirjoituksen myös esikoisnäytelmänsä elokuvasovitukseen "Hunajan maku" (1961), josta heidät palkittiin parhaan käsikirjoituksen Bafta-palkinnolla. Muita Delaneyn käsikirjoittamia elokuvia ovat esimerkiksi "Charlie Bubbles – haihattelija" (1967) ja "Tanssi tuntemattoman kanssa" (1985).


title: Justus Vajanne

text: Justus Vajanne (s. 17. maaliskuuta 1977 Espoo) on uransa lopettanut suomalainen jalkapalloilija. Hän oli pelipaikaltaan hyökkääjä.


title: Justus Vajanne

text: Aikuisten tasolla Vajanne pelasi Atlantiksen, Allianssin, IFK Mariehamnin ja FC Viikinkien riveissä päästen tekemään debyyttinsä Veikkausliigassa 22. huhtikuuta 2001 ottelussa Jazzia vastaan. Uransa viimeiset vuodet hän pelasi Viikingeissä, kunnes lopetti uransa vuonna 2010.


title: I Should Care

text: ”I Should Care” on Axel Stordahlin, Paul Westonin ja Sammy Cahnin säveltämä ja sanoittama musiikkikappale vuodelta 1944. Sen esitti ensimmäisenä Bob Allen vuoden 1945 musikaalielokuvassa "Vedenneito" (). Samana vuonna sen nauhoittivat muun muassa Martha Tilton, Jimmy Dorsey, Tommy Dorsey ja Frank Sinatra.


title: I Should Care

text: Jazzpianisti Bud Powell nauhoitti kappaleen vuonna 1947, minkä jälkeen siitä on tullut suosittu jazzartistien keskuudessa. Kappaleen ovat äänittäneet muun muassa Dexter Gordon, Thelonious Monk, Bill Evans, Hank Mobley ja Mel Tormé.


title: I Should Care

text: Cahn nimesi vuonna 1974 ilmestyneen omaelämäkertansa kappaleen mukaan.


title: Jig-Saw

text: Jig-Saw oli helsinkiläinen, progressiivista rockia soittanut rock-yhtye, joka toimi vuosina 1969–1977. Se levytti Hi-Hat-levymerkille. Alkuvuosina yhtyeessä soittivat muun muassa basistina Ari Vaahtera, rumpalina Upi Sorvali ja viulistina Otto Nevanlinna. Pitkäaikaisimmassa kokoonpanossa soittivat Crisu Ristseppä (kitara, laulu), Jomme Kettunen (rummut, laulu) ja Repe Kupiainen (basso, laulu). Viimeiset puolitoista vuotta laulusolistina oli Riki Sorsa.


title: Jig-Saw

text: Yhtye julkaisi ainoan albuminsa "Ujo poika" vuonna 1975. Albumilta irrotettiin single "Ujo poika" / "Tie edessäin". Myöhemmin samana vuonna julkaistiin single "Superkingi" / "Mitäs hyvää kehumaan". Viimeinen single ilmestyi vuonna 1977 ja sillä olivat cover-biisit "Once Bitten Twice Shy" / "I Need You".


title: Tarinoita tuonpuoleisista

text: Tarinoita tuonpuoleisista () on David Eaglemanin vuonna 2009 julkaisema kirja, joka sisältää 40 pienoisnovellia kuolemanjälkeisen elämän olosuhteista. Tarinat esimerkiksi havainnollistavat minuuden muuttuvuutta ajan myötä.


title: Benn Jordan

text: Benn Lee Jordan (s. 28. lokakuuta 1978) on elektronisen musiikin tuottaja. Vuodesta 1999 lähtien hän on julkaissut kokeellista Jazzia, IDM:ää sekä Breakcorea yhdistelevää musiikkia. Tunnetuimman aliaksensa The Flashbulb lisäksi hän on julkaissut musiikkia mm. nimellä Acidwolf, Human Action Network sekä FlexE.


title: Jari Niska

text: Jari "Jake" Niska on suomalainen muusikko. Parhaiten hänet tunnetaan 7. Seinähullun Veljeksen laulavana rumpalina. Kotipaikkaansa hän pitää Valkeakoskella.Yli 30-vuotiselle uralle mahtuu kymmeniä suomalaisia solisteja ja useita tanssiorkestereita, niistä mainittavin vuonna 2007 SMORK-mestaruus Voimaorkesterin riveissä, Samalla kokoonpanolla saavutettiin tuolloin myös Kullervo Linna -palkinto. Vuonna 2018 Jari Niska toimii Markku Aron, Lumilinnan, Seinähullujen, Kari Hirvosen ja Eino Grönin sekä oman JNB.yhtyeiden laulavana rumpalina sekä tekee freelancerkeikkoja oman Vstudio-tuotannon kautta.


title: Malibu – huumerannikko

text: Malibu – huumerannikko (engl. "Red Surf") on vuonna 1990 kuvattu rikosdraama. Elokuvan pääosia esittävät George Clooney, Doug Savant, Dedee Pfeiffer, Philip McKeon, Rick Najera ja Gene Simmons. Elokuvassa Remar (Clooney) ja Attila (Savant) joutuvat tekemisiin huumelordin kanssa heidän ystävänsä jouduttua poliisin haaviin. Elokuvan on ohjannut H. Gordon Broos.


title: Malibu – huumerannikko

text: "Video-oppaassa" vuodelta 1994 Bello Romano kutsui elokuvaa ”kamalaksi yritykseksi tehdä nuorten toimintaelokuvaa”. Hän antoi elokuvalle tähtien sijasta pommin, mikä vastaa sanallista arviota ”täysin epäonnistunut tekele”.


title: Rauhalan koulu (Kotka)

text: Rauhalan koulu on peruskoulu Kotkassa Rauhalan kaupunginosassa. Koulussa toimivat vuosiluokat 1–6 ja sen oppilasmäärä on noin 350 (2011). Rauhalan koulun erityispiirteenä on muun muassa painotettu musiikinopetus eli musiikkiluokat.


title: Rauhalan koulu (Kotka)

text: Rauhalan koulun historia alkaa vuonna 1883 toimintansa aloittaneesta William Ruthin Kymiin perustamasta yksityisestä tehdaskoulusta. Koulu sijaitsi alun perin Karhulan tilan mailla lähellä Kymijoen Korkeakoskenhaaran suuta. Karhula Osakeyhtiö purki alkuperäisen koulurakennuksen vuonna 1916 konepajan lisärakennuksen tieltä ja antoi yli hehtaarin tontin mailtaan uusille koulurakennuksille, jotka valmistuivat vuonna 1918. Nykyinen koulurakennus vihittiin käyttöön vuonna 1958.


title: Pará-luokka (hävittäjä, 1908)

text: Pará-luokka oli Brasilian laivaston hävittäjäluokka, johon kuului kymmenen 1908-1910 Yarrow Shipbuildersin Scotstounissa valmistamaa alusta ja ne muistuttivat Britannian kuninkaallisen laivaston River-luokan hävittäjiä. Luokan alukset nimettiin Brasilian osavaltioiden mukaan.


title: Pará-luokka (hävittäjä, 1908)

text: Luokan alukset tilattiin osana vuoden 1907 laivasto-ohjelmaa ja ne ylittivät koeajoissa asetetut nopeusvaatimukset. Alukset osoittautuivat myös hyvin ketteriksi kyeten tekemään täydessä vauhdissa 375 jaardin ympyrän.


title: Pará-luokka (hävittäjä, 1908)

text: Alukset suunniteltiin 104 hengen miehistölle. Niiden voimanlähteenä oli kaksi akseliset neli sylinteriset VTE moottorit, joihin oli kytketty kaksi hiiltä polttoaineena käyttävää Yarrow kattilaa tuottaen 8000 hevosvoimaa. Alusten hiilivarastoissa oli kaikkiaan 140 tonnia hiiltä, joka mahdollisti 3700 merimailin matkan 14 solmun nopeudella.


title: Pará-luokka (hävittäjä, 1908)

text: Pääaseina aluksilla oli kaksi neljän tuuman tykkiä ja apuaseina neljä kolminaulaista tykkiä. Lisäksi aluksilla oli kaksi 18 tuuman torpedoputkea.


title: Pará-luokka

text: Pará-luokka on ollut kolmen Brasilian laivaston alusluokan nimenä. Alukset on nimetty Brasilian osavaltion Parán mukaan.


title: Risto K. Järvinen

text: Risto K. Järvinen (s. 1965 Helsinki) on stand up -koomikko ja päätoimittaja, koulutukseltaan rakennusmestari.


title: Risto K. Järvinen

text: Järvinen on työskennellyt lavakoomikkona vuodesta 2002. Hän on kirjoittanut niin runoja kuin proosaakin. Hän perusti Huonon Kirjallisuuden Seuran, joka julkaisi kokoelman "Mallusjokelaisen sielunmaisema ja muuta paskaa", joka oli helmikuussa 2000 Suomen kymmenenneksi myydyin kirja. Seuran toiminta loppui Järvisen mukaan siihen, että hän luki Tony Halmeen aforismikirjaa ja totesi seuran tarpeettomaksi. Järvinen on "Skeptikko"-lehden päätoimittaja. Ennen skeptikonuraansa hän oli kokeillut erilaisia uskonnollisia suuntauksia.


title: Tommi Haanpää

text: Tommi Haanpää (s. 21. huhtikuuta 1990 Seinäjoki) on suomalainen jalkapalloilija, joka edustaa Veikkausliigassa pelaavaa Rovaniemen Palloseuraa. Hän on pelipaikaltaan hyökkääjä.


title: Tommi Haanpää

text: Aikuisten tasolla hän aloitti kaudella 2007 pelaamisen Kakkosessa pelanneessa TP-Seinäjoen joukkueessa ja jatkoi seuraavalla kaudella Seinäjoen uudessa fuusioseurassa SJK:ssa. Samalla kaudella Haanpää pelasi myös yhden ottelun Ykkösessä pelanneessa Kokkolan Pallo-Veikkojen joukkueessa.


title: Tommi Haanpää

text: Kaudella 2009 Haanpää pelasi kuusi viikkoa lainasopimuksella Jarossa ja siirtyi kauden päättymisen jälkeen pietarsaarelaisjoukkueen riveihin. Veikkausliigassa Haanpää teki debyyttinsä 25. heinäkuuta 2009 ottelussa FC Interiä vastaan. Menestyskaudeksi Veikkausliigassa muodostui kesä 2011, jolloin Haanpää pelasi kaikkiaan 27 ottelua ja teki kolme maalia. Jaro-vuosien aikana hän pelasi myös Kakkosessa ja Kolmosessa pelanneessa farmijoukkue JBK:ssa. Kaikkiaan Haanpää pelasi Veikkausliigassa Jaron riveissä 43 ottelua tehden niissä neljä maalia.


title: Tommi Haanpää

text: Kaudella 2012 Haanpää ei saanut enää juurikaan peliaikaa, joten omasta toivomuksestaan sopimus purettiin, ja hän siirtyi Ykkösessä pelanneen SJK:n riveihin.


title: Tommi Haanpää

text: Loukkaantumisten vuoksi Tommi Haanpää ei pystynyt vakiinnuttamaan pelipaikkaansa SJK:ssa, joten hän etsi uutta joukkuetta itselleen seuraavaksi kaudeksi. Kaudeksi 2013 hän siirtyi Ykkösessä pelanneeseen AC Ouluun. Oululaisjoukkueessa hän tuli useimmiten kentälle vaihdosta eikä pystynyt vakiinnuttamaan pelipaikkaansa avauskokoonpanossa.


title: Tommi Haanpää

text: Kaudeksi 2014 Haanpää siirtyi Kakkosessa pelanneeseen PS Kemi Kingsin. Kausi oli Haanpäälle pitkään aikaan täyspainoinen. Hän pelasi 26 ottelua ja teki niissä neljä maalia. Kaudeksi 2015 hän siirtyi Veikkausliigan Rovaniemen Palloseuraan. Haanpää pelasi pelasi seitsemän ottelua RoPSin Veikkausliigamiehistössä sekä Kakkosta farmisopimuksen puitteissa FC Santa Clausissa, jossa hän pelasi 21 ottelua ja teki yhdeksän maalia. Kaudeksi 2016 Haanpää siirtyi Tornion Pallo-47:ään, joka pelasi Kakkosta. Kaudeksi 2017 Haanpää siirtyi kotiseudulleen Kolmosessa pelanneeseen SJK Akatemiaan.


title: Tommi Haanpää

text: Kaikkiaan Haanpää on pelannut Veikkausliigassa 50 ottelua ja tehnyt neljä maalia.


title: Jakob Johan von Bilang

text: Jakob Johan von Bilang (1739–1803) oli suomalainen sotilas ja norsunluun leikkaaja. Hän osallistui Ranskassa seitsenvuotinen sotaan ja yleni luutnantiksi. Palattuaan hän palveli Ruotsissa ja erottuaan kapteenina 1773 von Bilang muutti jälleen Suomeen.


title: Jakob Johan von Bilang

text: Vuonna 1778 Kustaa III vaati säädyiltä verosuostuntaa määräämättömäksi ajaksi, jolloin von Bilang esitti sen myöntämistä vain määräajaksi. Vuonna 1789 kuningas vaati säätyjä valtionvelan takaajiksi, mutta jälleen von Bilang vastusti kuninkaan tahtoa. Kuitenkin hän kannati kuninkaan vallan kasvattaneen yhdistys- ja vakuuskirjan hyväksymistä. Vuoden 1792 valtiopäivillä hän varovaisena oppositiomiehenä puhui "suomalaiskansallisesta luonteestaan" kummunneesta suoruudestaan.


title: Acre-luokka (hävittäjä)

text: Acre-luokka (tai Amazonas-luokka) oli Brasilian laivaston hävittäjäluokka, johon kuului kuusi vuosina 1943–1946 vesillelaskettua alusta. Luokan alukset saatiin palveluskäyttöön vasta 1950-luvun alussa.


title: Acre-luokka (hävittäjä)

text: Brasilian myytyä kuusi Britteinsaarilla valmistumassa olevaa Jurua-luokan alustaan vuonna 1939 Britannialle maan laivastolle jäi ainoastaan yksi hävittäjä. Ainoa hävittäjä oli jo vanhentunut Porpoise-luokan alus "Maranhão". Marcílio Dias -luokka oli rakenteilla, mutta ne eivät riittäisi kahden taistelulaivan ("Minas Gerais" ja "São Paulo") ja kahden risteilijän ("Bahia" ja "Rio Grande do Sul") suojaksi. Puutteen poistamiseksi tilattiin vuonna 1940 kuusi Acre-luokan alusta Ilha das Cobrasin telakalta.


title: Acre-luokka (hävittäjä)

text: Luokan alukset valmistettiin Brasiliassa Britanniasta saatuja H-luokan alusten piirustuksia mukaillen. Alukset varustettiin kuitenkin edelleen puolueettomana pysyttelevistä Yhdysvalloista hankituin asein ja järjestelmin. Tästä seurasi suunnitelmiin muutoksia, jotta hankitut järjestelmät saatiin asennettua. Muutosten jälkeen alukset muistuttivat enemmän Yhdysvaltain laivaston Craven-luokan aluksia kuin alkuperäisen suunnitelman mukaisia aluksia. Tähän oli syynä lähinnä savuhormien yhdistäminen yhdeksi.


title: Marcílio Dias -luokka

text: Marcilio Dias -luokka (tai M-luokka) oli Brasilian laivaston hävittäjäluokka, johon kuului kolme toisen maailmansodan aikana valmistettua alusta. Luokan alukset saatiin palveluskäyttöön 1943. Alukset olivat ensimmäisiä varsinaisia Brasiliassa valmistettuja sotalaivoja.


title: Marcílio Dias -luokka

text:
Brasilian liittyminen toiseen maailmansotaan liittoutuneiden rinnalle 22. elokuuta 1942 loi liittoutuneiden ja erityisesti Yhdysvaltain asetehtaiden toimituksille uusia kanavia. Avusta huolimatta alusten valmistuminen oli hidasta ja ne valmistuivat vasta 1943.
Luokan alusten piirustukset pohjautuivat Yhdysvaltain laivaston Mahan-luokan hävittäjiin. Niiden aseistus ja varustus ostettiin Yhdysvalloista. Alusten turbiinit hankittiin General Electric Companyltä ja kattilat Babcock and Wilcoxilta. Alusten aseistus ostettiin Bethlehemiltä samoin tulenjohto- ja kaikuluotainjärjestelmät olivat Yhdysvalloista.


title: Carl Billsten vanhempi

text: Carl Billsten vanhempi (1605–1673) oli Pinjaisten ja Fagervikin ruukkien perustaja sekä Suomen ensimmäinen varsinainen ruukinpatruuna. Toimittuaan Turussa tullin vuokraajana Billsten alkoi viimeistään 1639 rakentaa ruukkia Pohjan pitäjään, mutta vaikka tehdas valmistui jo seuraavana vuonna, privilegion hän sai vasta vuonna 1641. Ruukki käytti Ojamon malmia, mutta kaivoksen ehdyttyä Billsten tuotti malmia Tukholman saaristosta. Valmistamiaan tuotteita Billsten vei omilla laivoillaan Tukholmaan ja Tallinnaan. Lisäksi ruukkiin kuului huomattava maaomaisuus, josta saatiin puuta masuunin lämmittämiseen sekä ruokatarpeita työntekijöitä varten.


title: Carl Billsten vanhempi

text: Billstenin kuoltua ruukin patruunana jatkoi hänen poikansa Carl Billsten nuorempi.


title: Hakalan koulu

text: Hakalan koulu on peruskoulu Kotkassa kaupungin itäosassa entisen Karhulan kauppalan alueella. Koulussa toimivat vuosiluokat 1–6 ja sen oppilasmäärä on noin 170 (2011).


title: Hakalan koulu

text: Hakalan koulun historia alkaa Sunilan yhteiskoulun perustamisesta vuonna 1960. Koulu oli aluksi 5-luokkainen oppikoulu. Arkkitehti Osmo Siparin suunnittelema koulurakennus valmistui vuonna 1961. Voimistelusali valmistui vuonna 1964. Vuonna 1967 koulu muuttui 8-luokkaiseksi oppikouluksi ja lukiosiipi valmistui vuonna 1969. Vuonna 1974 peruskoulujärjestelmään siirryttäessä koulun uudeksi nimeksi tuli Hakalan peruskoulun yläaste ja lukio. Lukion nimi vaihtui vuonna 1985 Sunilan lukioksi. Lukio lakkautettiin vuonna 1991 ja yläaste vuonna 1995.


title: Hakalan koulu

text: Nykymuotoinen Hakalan koulu syntyi vuonna 1995, jolloin Metsäkulman ja Sunilan ala-asteet, Tapion erityiskoulu sekä Hakalan yläaste lakkautettiin ja koulusta muodostettiin peruskoulun vuosiluokat 1–6 käsittävä oppilaitos.


title: Syväjärvi

text: Syväjärvi voi tarkoittaa seuraavia:


title: Carl Billsten nuorempi

text: Carl Billsten nuorempi (noin 1635–1691) oli Pinjaisten ja Fagervikin ruukkien johtaja isänsä Carl Billsten vanhemman jälkeen ja Skogbyn masuunin perustaja. Billsten panosti ruukeissaan kankiraudan tuottamisen ohessa myös erilaisiin valutuotteisiin ja taontaan. Fagervikissa tuotettiin nauloja, hevosenkenkiä, uunipeltejä, sirppejä, auranteriä ja muita vastaavia esineitä. Kukoistavan teollisen tuotannon varjopuolena olivat syytökset laittomasta liiketoiminnasta, joita esitettiin Billstenia kohtaan kahden vuosikymmenen ajan. Vaikutusvaltaisen patruunan onnistui kuitenkin viivyttää asian käsittelyä vuosien ajan ja lopulta vesittää oikeusjuttu. Samalla Billsten vietti suurellista elämää ruukinkartanollaan, ja erityisesti tuhlailevasta elämästä on jäänyt muistiin Billstenin Katarina-tyttären ja Uudenmaan ja Hämeen läänin veromestarin Arvid Carlstedtin ylelliset häät vuonna 1688.


title: Carl Billsten nuorempi

text: Avioliitostaan porvari Wellam Heyn tyttären kanssa Billstenillä oli poika Carl, joka aateloitiin nimellä von Bildsten.


title: Augusto De Luca

text:
Augustus De Luca (s. 1. heinäkuuta 1955 Napoli) on italialainen valokuvaaja.
Hän on tehnyt 1970-luvulta lähtien muotokuvia ja arkkitehtuurikuvausta.
1980-luvulla De Luca suuntautui mustavalkoisesta kohti värikuvausta, materiaaleinaan muun muassa Instant Kodak, Polaroid ja diafilmi.


title: Augusto De Luca

text: De Luca suoritti lakitutkinnon, mutta keskittyi sitten valokuvaukseen ja ryhtyi ammattikuvaajaksi 1970-luvun puolivälissä. Hänen minimalistisen pelkistetyt kuvansa liikkuvat perinteisen ja kokeilevan valokuvauksen välimaastossa. Hänen kuviaan on ollut esillä monissa näyttelyissä myös Italian ulkopuolella, kuten Arlesin vuosittaisessa Rencontres-valokuvatapahtumassa. Hänen valokuviaan on muun muassa Ranskan kansalliskirjaston kokoelmissa. De Lucan kuvia on käytetty äänilevyjen kansissa, puhelukorteissa ja mainonnassa, ja hän on julkaissut toistakymmentä valokuvateosta erityisesti Italian tunnetuimmista kaupungeista. Vuonna 1996 De Luca sai Città di Roma -palkinnon kirjastaan "Roma Nostra".


title: Kongressipuolue

text: Kongressipuolue voi tarkoittaa seuraavia:


title: HMCS Annapolis

text: HMCS Annapolis (viirinumero I04) oli toisessa maailmansodassa palvellut Kanadan laivaston Town-luokan hävittäjä. Alus oli alun perin Yhdysvaltain laivaston Wickes-luokan hävittäjä MacKenzie (kylkinumero DD-175), joka palveli maailmansotien välillä.


title: HMCS Annapolis

text: Yhdysvaltain laivaston "MacKenzie" laskettiin vesille 29. syyskuuta 1918, jolloin sen kummina toimi rouva Percy J. Cotton.


title: HMCS Annapolis

text: "MacKenzie" otettiin palvelukseen 25. heinäkuuta 1919, jolloin sen ensimmäisenä päällikkönä oli komentaja E. T. Oates. Alukselle määrättiin 17. heinäkuuta 1920 kylkinumeroksi DD-175.


title: HMCS Annapolis

text: Alus liitettiin Tyynenmeren laivastoon, jossa se kuului 2. ja 4. Hävittäjälaivueeseen ennen palveluksesta poistoaan. Se poistettiin palveluksesta 27. toukokuuta 1922 Mare Islandilla, minkä jälkeen se sijoitettiin valmiusreserviin San Diegoon.


title: HMCS Annapolis

text: "MacKenzie" palasi palvelukseen 6. marraskuuta 1939 San Diegossa palvellen Yhdysvaltain laivastossa, kunnes se siirrettiin Tukikohtia aluksista -sopimuksen nojalla Britannian kuninkaalliselle laivastolle 3. syyskuuta 1940. Alus saapui 20. syyskuuta 1940 luovutettavaksi Halifaxiin Kanadaan, jossa se poistettiin palveluksesta 24. syyskuuta, jolloin se samalla otettiin palvelukseen Kanadan laivastossa nimellä "HMCS Annapolis".


title: HMCS Annapolis

text: Alus saapui 20. syyskuuta 1940 Halifaxiin, missä se siirrettiin 24. syyskuuta Kanadan laivastolle nimellä "HMCS Mackenzie". Kanadalainen miehistö saapui 29. tammikuuta alukselle ja se otettiin palvelukseen. Alus nimettiin 2. lokakuuta "HMCS Annapolikseksi".


title: HMCS Annapolis

text: "HMCS Annapolis" vaurioitui pahoin neljännen kattilahuoneen sytyttyä tuleen. Kattilahuone ja taaempi savuhorni tuhoutuivat tulipalossa täysin. Tulipalon syyksi paljastui väärä käyttö. Alus siirrettiin Halifaxin telakalle korjattavaksi. Korjausten aikana aluksen ensimmäinen kattilahuone poistettiin käytöstä, mikä heikensi aluksen suorituskykyä merkittävästi, ja lisäksi alukselle asennettiin kanadalaisvalmisteinen SW1C-tutka.


title: HMCS Annapolis

text: Alus aloitti helmikuussa 1941 korjausten jälkeiset koeajot, joiden päätyttyä se liitettiin läntiseen saattajaosastoon () Halifaxiin. Alus saattoi vuoden lopun Halifaxin ja Newfoundlandin välillä saattueita. Se ei kyennyt heikon toimintamatkansa ja konetehonsa vuoksi toimimaan Atlantin vaativissa olosuhteissa.